CELEX: 32005R1371
Language: mt
Date: 2005-08-19 00:00:00
Title: 1371/2005/KE: Regolament tal-Kunsill (KE) Nru 1371/2005 tad- 19 ta’ Awwissu 2005 li jimponi dazju anti-dumping definittivfuq importazzjonijiet ta’ prodotti ta’ l-azzar silikon-elettriku orjentati skond il-vina u rrumblati ċatti li joriġinaw fl-Istati Uniti ta’ l-Amerika u r-Russja u li jirrevoka r-Regolament (KE) Nru 151/2003 li jimponi imposta definittiva anti-dumping fuq l-importazzjonijiet ta’ ċerti tipi ta' grain oriented electrical sheets ir-Russja

31.12.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               264
            
         REGOLAMENT TAL-KUNSILL (KE) Nru 1371/2005
   tad-19 ta’ Awwissu 2005
   li jimponi dazju anti-dumping definittivfuq importazzjonijiet ta’ prodotti ta’ l-azzar silikon-elettriku orjentati skond il-vina u rrumblati ċatti li joriġinaw fl-Istati Uniti ta’ l-Amerika u r-Russja u li jirrevoka r-Regolament (KE) Nru 151/2003 li jimponi imposta definittiva anti-dumping fuq l-importazzjonijiet ta’ ċerti tipi ta' grain oriented electrical sheets ir-Russja
   IL-KUNSILL TA’ L-UNJONI EWROPEA (1),
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (“Regolament bażiku”), u b’mod partikolari l-Artikoli 9 u 11(3) tiegħu,
   Wara li kkunsidra l-proposta ppreżentata mill-Kummissjoni wara konsultazzjoni mal-Kumitat Konsultattiv,
   Billi:
   A.   PROĊEDIMENT
   1.   Inizjazzjoni
   
               (1)
            
            
               Fit-28 ta’ Mejju 2004, il-Kummissjoni ħabbret b’notifika (“notifika ta’ inizjazzjoni”), ippubblikata fil-Ġurnal Uffiċjali ta’ l-Unjoni Ewropea (2), l-inizjazzjoni ta’ proċediment ta' anti-dumping fuq importazzjonijiet fil-Komunità ta’ prodotti ta’ l-azzar silikon-elettriku rrumblati ċatti li joriġinaw fl-Istati Uniti ta’ l-Amerika (“USA”) u r-Russja u l-inizjazzjoni ta’ reviżjoni interim ta’ dazju anti-dumping fuq importazzjonijiet ta’ ċerti pjanċi elettriċi orjentati skond il-vina b’wisa’ ta’ aktar minn 500 mm li joriġinaw fir-Russja.
            
         
               (2)
            
            
               Il-proċediment ta' anti-dumping inbdiet wara ilment magħmul fit-13 ta’ April 2004 mill-Konfederazzjoni Ewropea dwar l-Industriji tal-Ħadid u ta’ l-Azzar (“Eurofer” jew “il-kwerelant”) f’isem il-produtturi li jirrappreżentaw proporzjon kbir, f’dan il-każ aktar minn 90 %, tal-produzzjoni Komunitarja totali ta’ prodotti ta’ l-azzar silikon-elettriku orjentati skond il-vina u rrumblati ċatti. L-ilment inkluda evidenza ta’ dumping tal-prodott imsemmi u tal-ħsara materjali li tirriżulta minn dan, li kienet ikkunsidrata suffiċjenti biex tiġġustifika l-inizjazzjoni ta’ proċediment.
            
         
               (3)
            
            
               Ir-reviżjoni interim inbdiet mill-Kummissjoni fuq inizjattiva tagħha stess, skond l-Artikolu 11(3) tar-Regolament bażiku, sabiex tippermetti li ssir kwalunkwe emenda jew revoka meħtieġa għall-miżuri anti-dumping definittivi imposti mir-Regolament tal-Kunsill (KE) Nru 151/2003 (3) dwar l-importazzjonijiet mir-Russja ta’ pjanċi orjentati skond il-vina b’wisa’ ta’ aktar minn 500 mm. L-emenda jew ir-revoka meħtieġa tista’ tinħoloq minħabba l-fatt li l-prodotti li fuqhom ġew imposti miżuri mir-Regolament (KE) 151/2003 jaqgħu fi ħdan il-kamp ta’ applikazzjoni tal-prodotti soġġetti għall-proċediment dwar importazzjonijiet fil-Komunità ta’ prodotti ta’ l-azzar silikon-elettriku rrumblati ċatti u orjentati skond il-vina li joriġinaw fl-Istati Uniti u r-Russja.
            
         2.   Partijiet konċernati bil-proċediment
   
               (4)
            
            
               Il-Kummissjoni avżat uffiċjalment lill-produtturi esportaturi fir-Russja u fl-Istati Uniti u lill-importaturi/kummerċjanti u lill-utenti magħrufa li huma konċernati u lill-produtturi ilmentaturi Komunitarji bl-inizjazzjoni tal-proċediment. Il-partijiet interessati ngħataw l-opportunità li jagħtu l-fehmiet tagħhom bil-miktub u li jitolbu għal smigħ fi ħdan il-limitu ta’ żmien stabbilit fin-notifika ta’ l-inizjazzjoni.
            
         
               (5)
            
            
               Il-produtturi esportaturi fir-Russja u fl-Istati Uniti, kif ukoll il-produtturi Komunitarji, l-importaturi/kummerċjanti u l-utenti taw il-fehmiet tagħhom bil-miktub. Il-partijiet kollha li talbu dan fi ħdan il-limitu ta’ żmien ta’ hawn fuq u li indikaw li kien hemm raġunijiet partikolari għalfejn għandhom jinstemgħu ingħataw l-opportunità biex jinstemgħu.
            
         3.   Kwestjonarji
   
               (6)
            
            
               Il-Kummissjoni bagħtet kwestjonarji lill-partijiet kollha magħrufa li huma konċernati u lill-kumpanniji l-oħrajn kollha li għamlu lilhom infushom magħrufa fi ħdan it-termini perentorji fin-notifika ta’ inizjazzjoni.
            
         
               (7)
            
            
               Ġew riċevuti t-tweġibiet minn produttur esportatur mill-Istati Uniti u s-sussidjarji relatati tiegħu fil-Komunità u minn żewġ produtturi esportaturi Russi u s-sussidjarji relatati tagħhom fil-Komunità. Ġew riċevuti wkoll it-tweġibiet ta' erba’ produtturi Komunitarji oħrajn, 16-il utent u importatur wieħed mhux relatat ma’ produttur esportatur fil-pajjiżi konċernati.
            
         
               (8)
            
            
               Il-Kummissjoni fittxet u vverifikat l-informazzjoni kollha li hija tikkunsidra meħtieġa għall-fini li tistabbilixxi dumping, danni riżultanti u interess Komunitarju. Iż-żjarat ta’ verifika twettqu fil-bini tal-kumpanniji li ġejjin:
               
                  Produtturi Komunitarji
               
               
                           —
                        
                        
                           ThyssenKrupp Electrical Steel UGO, Isbergues, Franza
                        
                     
                           —
                        
                        
                           ThyssenKrupp Electrical Steel AST, Terni, l-Italja
                        
                     
                           —
                        
                        
                           ThyssenKrupp Electrical Steel GmbH, Gelsenkirchen, il-Ġermanja
                        
                     
                           —
                        
                        
                           Orb Electrical Steels Limited, Newport, ir-Renju Unit
                        
                     
                  Utenti fil-Komunità
               
               
                           —
                        
                        
                           Areva S.A., Paris, Franza
                        
                     
                           —
                        
                        
                           Specialacciai srl, Novi Ligure, l-Italja
                        
                     
                  Produtturi esportaturi fir-Russja
               
               
                           —
                        
                        
                           Novolipetsky Iron & Steel Corporation (“NLMK”), Lipetsk
                        
                     
                           —
                        
                        
                           VIZ Stal, Ekaterinburg
                        
                     
                  Produtturi esportaturi fl-Istati Uniti
               
               
                           —
                        
                        
                           AK Steel Corporation, Butler, Pennsylvania
                        
                     
                  Importaturi relatati fil-Komunità
               
               
                           —
                        
                        
                           AK Steel BV, Oosterhout, l-Olanda
                        
                     
                           —
                        
                        
                           AK Steel GmbH, Köln, il-Ġermanja
                        
                     
                           —
                        
                        
                           AK Steel Ltd., Baldock, ir-Renju Unit
                        
                     
                           —
                        
                        
                           AK Steel s.r.l., Genova, l-Italja
                        
                     
                           —
                        
                        
                           Duferco Commerciale SpA, Genova, l-Italja
                        
                     
                           —
                        
                        
                           Duferco GmbH, Mülheim, il-Ġermanja
                        
                     
                  Importaturi relatati barra l-Komunità
               
               
                           —
                        
                        
                           Duferco SA, Lugano, l-Isvizzera
                        
                     
                           —
                        
                        
                           Stinol AG, Lugano, l-Isvizzera
                        
                     
         
               (9)
            
            
               L-investigazzjoni ta’ dumping u danni kopriet il-perijodu mill-1 ta’ April 2003 sal-31 ta’ Marzu 2004 (il-“perijodu ta’ investigazzjoni” jew “IP”). L-eżami ta’ xejriet rilevanti għall-valutazzjoni ta’ danni kopriet il-perijodu mill-1 ta’ Jannar 2000 sa l-aħħar ta’ l-IP (“il-perijodu taħt eżami”).
            
         4.   Miżuri fis-seħħ
   
               (10)
            
            
               Bir-Regolament tal-Kunsill (KE) Nru 151/2003, ġew imposti dazji anti-dumping definittivi fuq importazzjonijiet mir-Russja ta’ pjanċi elettriċi orjentati skond il-vina b'wisa’ ta’ aktar minn 500 mm (“GOES kbar”), wara investigazzjoni li nbdiet skond l-Artikolu 11(2) tar-Regolament bażiku. B’dak ir-Regolament, ir-rati ta’ dazji anti-dumping ġew stabbiliti għal importazzjonijiet minn VIZ-Stal għal 14,7 % u għal importazzjonijiet minn NLMK għal 40,1 %, din l-aħħar rata hija fl-istess ħin id-dazju residwu għall-importazzjonijiet ta’ dawn il-prodotti minn kumpanniji oħrajn fir-Russja.
            
         
               (11)
            
            
               Bir-Regolament tal-Kummissjoni (KE) Nru 1000/2004 (4), impenji, b'konnessjoni mal-proċediment anti-dumping fir-rigward ta’ importazzjonijiet ta’ GOES kbar li joriġinaw fir-Russja, ġew aċċettati minn NLMK u Viz Stal u mill-kumpanniji tal-bejgħ relatati tagħhom għal perijodu ta’ sitt xhur sal-20 ta’ Novembru 2004. Dawn l-impenji kienu maħsubin biex jipprovdu mod temporanju ta’ kif jiġu adattati l-miżuri anti-dumping li kienu estiżi għall-importazzjonijiet fl-għaxar Stati Membri ġodda wara t-tkabbir ta’ l-Unjoni Ewropea fl-1 ta’ Mejju 2004. L-iskop kien biex jiġi evitat effett mhux mistenni u eċċessivament negattiv għal importaturi u utenti kkaġunat mill-applikazzjoni sħiħa f'daqqa tal-miżuri estiżi f’dawk l-għaxar pajjiżi. L-impenji ġew aċċettati għal perijodu ulterjuri ta’ sitt xhur sal-20 ta’ Mejju 2005, bir-Regolament tal-Kummissjoni (KE) Nru 1995/2004 (5), minħabba l-fatt li l-kondizzjonijiet għall-aċċettazzjoni tagħhom ġew ikkunsidrati li għadhom eżistenti.
            
         5.   Miżuri temporanji
   
               (12)
            
            
               Minħabba l-ħtieġa li jiġu eżaminati aktar ċerti aspetti ta’ l-investigazzjoni u wkoll minħabba l-interrelazzjoni mar-reviżjoni interim imsemmija fil-premessa (3), ġie deċiż li l-investigazzjoni titkompla mingħajr l-impożizzjoni ta’ miżuri temporanji.
            
         
               (13)
            
            
               Madankollu, il-partijiet interessati kollha ġew informati bil-kisbiet preliminari ta’ l-investigazzjoni u ingħataw perijodu li fih huma setgħu jikkumentaw fuq dawk il-kisbiet. Il-kummenti ppreżentati mill-partijiet ġew ikkunsidrati u, fejn xieraq, kwalunkwe ilment rilevanti ġie indirizzata u fejn meħtieġ, il-kisbiet ġew modifikati.
            
         B.   PRODOTT KONĊERNAT U PRODOTT SIMILI
   1.   Prodott konċernat
   
               (14)
            
            
               Il-prodott konċernat huwa prodotti ta’ l-azzar silikon-elettriku orjentat skond il-vina u rrumblat ċatt (“GOES”) ta’ kull wisa’, iddikjarat taħt il-kodiċi NM 7225 11 00 (ta’ wisa’ ta’ 600 mm jew aktar) u 7226 11 00 (ta’ wisa’ ta’ inqas minn 600 mm). Dawn il-kodiċi NM ingħataw biss għal informazzjoni.
            
         
               (15)
            
            
               GOES huma ffabbrikati minn rollijiet ta’ liga ta’ silikon ta’ l-azzar irrumblati bis-sħana ta’ ħxuna differenti li minnha l-istruttura tal-vina hija diretta b’mod uniformi sabiex tippermetti l-konduttività manjetika bi grad għoli ta’ effiċjenza. L-ineffiċjenzi fir-rigward ta’ din il-konduttività huma msejħin “telf prinċipali”, li huwa l-indikatur primarju tal-kwalità tal-prodott. Is-suq huwa tipikament maqsum f'“permeabbiltà għolja”, jew gradi ta’ konduttività għolja, u gradi regolari. Il-gradi ta’ permeabbiltà għolja jippermettu li jkun hemm inqas telf prinċipali għal kwalunkwe ħxuna partikolari tal-pjanċi. Il-pjanċi ta’ l-azzar orjentati skond il-vina mbagħad, jekk ikun hemm bżonn, jitqattgħu f’ċertu wisa’ skond l-ispeċifikazzjonijiet tal-klijent. Dan il-proċess huwa magħruf bħala slitting. Il-prodott konċernat jintuża minn manifatturi ta’ apparat u trasformaturi elettromanjetiċi għall-użu minn ġeneraturi u distributuri ta’ l-enerġija.
            
         
               (16)
            
            
               Minkejja d-differenzi fil-permeabbiltà, il-ħxuna u l-wisa’, kull tip ta’ GOES jaqsam l-istess karatteristiċi bażiċi fiżiċi u tekniċi u għandu essenzjament l-istess użu bażiku.
            
         
               (17)
            
            
               B’referenza għall-investigazzjoni ta’ reviżjoni dwar GOES kbar, imsemmija fil-paragrafu (3) ta’ hawn fuq, għandu jiġi nnotat li f’numru ta’ okkażjonijiet ġie osservat li l-miżuri anti-dumping fis-seħħ, imsemmijin fil-paragrafu (10), ġew evitati billi r-rollijiet ta’ l-azzar elettriku orjentati skond il-vina nqatgħu qabel ma ġew esportati lejn il-Komunità. Tabilħaqq, ta’ spiss, utenti Komunitarji xtraw GOES kbar u mbagħad qasmuhom fil-miżura meħtieġa. Wara l-impożizzjoni tal-miżuri, il-GOES tqattgħu minn produtturi jew esportaturi f’partijiet li ma jaqbżux 500 mm qabel ma ġew esportati, sabiex il-prodott jaqa’ barra mill-kamp ta’ applikazzjoni tal-miżuri.
            
         
               (18)
            
            
               Wieħed mill-produtturi esportaturi saħaq li għandha ssir differenza bejn GOES dojoq (imfissra minn din il-kumpannija bħala inqas minn 500 mm fil-wisa’) u GOES kbar (ta’ wisa’ ta’ 500 mm jew aktar), minħabba l-fatt li l-GOES kbar ma jistgħux jiġu sostitwiti b’oħrajn dojoq u l-GOES dojoq u dawk wiesgħin huma soġġetti għal kondizzjonijiet kompetittivi differenti. L-argument li jirrigwarda kondizzjonijiet kompetittivi differenti huwa bbażat fuq l-osservazzjoni li l-utenti aħħara jordnaw u jixtru GOES direttament b’wisa’ li jissodisfa l-ħtiġiet eżatti tagħhom sabiex tiġi evitata l-ispiża tal-qtugħ, kif oppost minn xiri ta’ rollijiet usa minn dawk użati fil-proċessi ta’ produzzjoni tagħhom stess u milli jkollhom jaqtugħhom huma nfushom, barra minn hekk fil-parti l-kbira tal-każijiet billi jkollhom alternattiva għal subkuntratturi speċjalizzati.
            
         
               (19)
            
            
               L-argument dwar in-nuqqas ta’ interkambjalità huwa bbażat fuq il-fatt li, għalkemm GOES dojoq jistgħu jiġu sostitwiti b’GOES kbar li jistgħu jiġu sussegwentement maqtugħin, naturalment is-sitwazzjoni bil-kontra hija impossibbli. Saret referenza mill-esportatur konċernat dwar il-proċediment ta’ anti-dumping dwar Ċerti żraben bil-parti ta' fuq tat-tessuti miċ-Ċina u l-Indonesja
                   (6) fejn kien kkunsidrat li ż-żraben ta’ ġewwa ma jistgħux jintużaw għal barra, u għalhekk għandhom jifformaw prodott separat.
            
         
               (20)
            
            
               B’referenza għall-proċediment anti-dumping imsemmi hawn fuq, ġie konkluż li ż-żraben ta’ ġewwa u ta’ barra għandhom jifformaw prodott separat minħabba l-fatt li ż-żraben ta’ ġewwa għandhom karatteristiċi fiżiċi bażiċi differenti, li jagħmluhom mhux xierqa għall-użu fuq barra. Is-sitwazzjoni hija għalhekk differenti fil-każ preżenti minħabba l-fatt li l-investigazzjoni kkonkludiet li, irrispettivament mill-wisa’ tagħhom, il-GOES huma magħmulin mill-istess materjal bażiku, għandhom l-istess karatteristiċi bażiċi u għandhom użu aħħari komparabbli. Barra minn hekk, għandu jiġi nnotat li ukoll l-interkambjalità parzjali bejn il-prodotti hija biżżejjed sabiex jiġu kkunsidrati bħala prodott wieħed għall-finijiet ta’ investigazzjoni anti-dumping u, fil-każ tal-GOES, kif spejgat taħt il-premessa (17), isseħħ l-interkambjalità.
            
         
               (21)
            
            
               It-tieni argument imqajjem minn dan il-produttur esportatur huwa bbażat fuq l-osservazzjoni li l-utenti aħħarin, jippreferu jagħmlu użu minn GOES b’wisa’ li jissodisfa l-ħtiġiet tekniċi tagħhom għall-finijiet tal-produzzjoni. Madankollu, jirriżulta li ċerti utenti aħħarin, bħala mod standard ta’ ħidma, jaqsmu l-materjal huma nfushom jew jiksbu GOES dojoq maqtugħin mingħajr irfinitura mir-Russja mingħajr ebda dazji anti-dumping u sussegwentement jaqtgħu l-materjal importat għall-ispeċifikazzjonijiet eżatti tagħhom. Barra minn hekk, l-eżistenza mifruxa tal-kumpanniji tal-qtugħ u ċ-ċentri ta’ servizzi ta’ l-azzar fil-Komunità turi l-fatt li l-GOES mhux dejjem iħallu l-fabbriki tal-produtturi f’dimensjonijiet speċifikament meħtieġa mill-utent aħħari. Konsegwentement, it-talbiet magħmulin minn dan il-produttur esportatur ġew miċħuda.
            
         
               (22)
            
            
               Huwa għalhekk konkluż li, għall-finijiet tal-proċediment attwali ta' anti-dumping, it-tipi kollha tal-prodott konċernat jitqiesu bħala prodott wieħed.
            
         2.   Prodott simili
   
               (23)
            
            
               Il-prodott esportat lejn il-Komunità mir-Russja u l-Istati Uniti, il-prodott li jiġi prodott u mibjugħ domestikament fir-Russja u l-Istati Uniti, kif ukoll dak manifatturat u mibjugħ fil-Komunità minn prodotturi Komunitarji nstab li kellu l-istess karatterisitiċi fiżiċi u tekniċi kif ukoll l-istess użu bażiku u huwa għalhekk ikkunsidrat bħala prodott simili skond it-tifsira ta’ l-Artikolu 1(4) tar-Regolament bażiku.
            
         C.   DUMPING
   1.   Metodoloġija Ġenerali
   
               (24)
            
            
               Sabiex jiġi stabbilit il-valur normali, il-Kummissjoni l-ewwel stabbiliet, għal kull produttur esportatur, jekk il-bejgħ domestiku totali tiegħu tal-prodott konċernat kienx rappreżentattiv meta mqabbel mal-bejgħ ta’ l-esportazzjoni totali lejn il-Komunità. Skond l-Artikolu 2(2) tar-Regolament bażiku, il-bejgħ domestiku kien ikkunsidrat rappreżentattiv meta l-volum totali ta’ bejgħ domestiku ta’ kull produttur esportatur kien mill-inqas 5 % tal-volum tal-bejgħ ta’ l-esportazzjoni totali tiegħu lejn il-Komunità.
            
         
               (25)
            
            
               Għal kull tip mibjugħ mill-produtturi esportaturi fis-swieq domestiċi tagħhom u li nstab li huwa direttament ipparagunat mat-tip tal-prodott konċernat mibjugħ għal esportazzjoni lejn il-Komunità, ġie stabbilit jekk il-bejgħ domestiku kienx rappreżentattiv biżżejjed għall-finijiet ta’ l-Artikolu 2(2) tar-Regolament bażiku. Il-bejgħ domestiku tat-tip partikolari ta’ GOES kien ikkunisdrat rappreżentattiv biżżejjed meta l-volum totali tal-bejgħ domestiku ta’ dak it-tip matul l-IP irrappreżenta 5 % jew aktar tal-volum totali tal-bejgħ tat-tip ipparagunat ta’ GOES esportat lejn il-Komunità.
            
         
               (26)
            
            
               Sussegwentement ġie eżaminat jekk il-bejgħ domestiku ta’ kull tip ta’ prodott ta’ kull produttur esportatur jistax ikun ikkunsidrat bħala magħmul fil-kors ordinarju tal-kummerċ skond l-Artikolu 2(4) tar-Regolament bażiku, billi ġie stabbilit il-proporzjon tal-bejgħ bi profitt għal klijenti indipendenti tat-tip in kwistjoni.
            
         
               (27)
            
            
               F’każijiet fejn il-volumi ta’ bejgħ tat-tip GOES, mibjugħa bi prezz ta’ bejgħ nett ugwali għal jew aktar mill-ispiża kkalkolata ta’ produzzjoni, irrappreżentaw aktar minn 80 % tal-volum tal-bejgħ totali ta’ dak it-tip u fejn il-prezz medju peżat ta’ dak it-tip kien ugwali għal jew aktar mill-ispiża tal-produzzjoni, il-valur normali kien ibbażat fuq il-prezz domestiku proprju, ikkalkolat bħala medja peżata tal-prezzijiet tal-bejgħ domestiku kollu li sar matul l-IP, irrispettivament jekk dan il-bejgħ kienx bi profitt jew le. F’każijiet fejn il-volum tal-bejgħ bi profitt tat-tip GOES irrappreżenta 80 % jew inqas tal-volum ta’ bejgħ totali ta’ dak it-tip jew fejn il-prezz medju peżat kien inqas mill-ispiża ta’ produzzjoni, il-valur normali kien ibbażat fuq il-prezz domestiku proprju, ikkalkolat bħala medja peżata tal-bejgħ bi profitt ta’ dak it-tip biss, previst li dan il-bejgħ jirrappreżenta 10 % jew aktar tal-volum tal-bejgħ totali ta’ dak it-tip. F’każijiet fejn il-volum tal-bejgħ bi profitt ta’ kull tip ta’ GOES irrappreżenta inqas minn 10 % tal-volum tal-bejgħ totali, kien ikkunsidrat li dan it-tip partikolari ġie mibjugħ fi kwantitajiet insuffiċjenti għall-prezz domestiku biex jipprovdi bażi xierqa għall-istabbiliment tal-valur normali.
            
         
               (28)
            
            
               Kull fejn il-prezzijiet domestiċi ta’ tip ta’ prodott partikolari li kien mibjugħ minn produttur esportatur ma setgħux jintużaw sabiex jiġi stabbilit il-valur normali, kellu jiġi applikat metodu ieħor. F’dan ir-rigward, il-Kummissjoni użat valur normali maħdum. Skond l-Artikolu 2(3) tar-Regolament bażiku, il-valur normali nħadem billi ġew magħdudin l-ispejjeż tal-manifattura ta’ l-esportatur tat-tipi esportati, aġġustati fejn meħtieġ, perċentwali raġjonevoli għall-bejgħ, spejjeż ġenerali u amministrattivi (“SG&A”) u marġni raġonevoli ta’ qligħ.
            
         2.   L-Istati Uniti ta’ l-Amerika
   Valur Normali
   
               (29)
            
            
               Għal produttur esportatur kooperant wieħed, instab li l-bejgħ domestiku tal-prodott konċernat ma setax jiġi kkunsidrat bħala wieħed li sar fil-kors ordinarju tal-kummerċ minħabba l-fatt li tali bejgħ sar fi kwantitajiet sostanzjalment aktar baxxi mill-ispiża għal kull unità, f’dan il-każ aktar minn 90 % tal-volum mibjugħ fis-suq domestiku. Barra minn hekk, ġie stabbilit li l-prezz tal-bejgħ medju peżat ta’ transazzjonijiet domestiċi kien aktar baxx mill-medja peżata għal kull unità ta’ l-ispiża ta’ produzzjoni matul l-IP.
            
         
               (30)
            
            
               B’konsegwenza ta’ dan, il-prezzijiet domestiċi tal-prodott konċernat mibjugħa mill-produttur esportatur ma setax jintuża sabiex jiġi stabbilit il-valur normali. Il-valur normali kellu jsir, skond l-Artikolu 2(3) tar-Regolament bażiku.
            
         
               (31)
            
            
               Il-valur normali inħadem fuq bażi ta’ l-ispejjeż tal-manifattura tal-produttur esportatur magħdud ma' ammont għall-ispejjeż u l- qligħ ta’ SG&A. L-ammonti stabbiliti għall-ispejjeż u l-qligħ SG&A kienu dawk applikabbli għall-produzzjoni u l-bejgħ, fil-kors ordinarju tal-kummerċ, ta’ l-istess kategorija ta’ prodotti ta’ l-azzar għall-produttur esportatur in kwistjoni fis-suq domestiku, skond l-Artikolu 2(6)(b) tar-Regolament bażiku.
            
         
               (32)
            
            
               L-ispiża kollha ta’ produzzjoni ġiet stabbilita għal kull tip ta’ prodott rilevanti, skond il-grad ta’ l-azzar, il-ħxuna u l-fatt jekk il-prodott konċernat ġiex mibjugħ bħala roll sħiħ jew bħala roll maqtugħ. Fil-każ ta’ dan ta’ l-aħħar l-ispejjeż tal-qtugħ kellhom jitqiesu wkoll.
            
         Il-prezz ta’ l-esportazzjoni
   
               (33)
            
            
               Il-prezzijiet ta’ l-esportazzjoni ġew stabbiliti fuq bażi tal-prezzijiet imħallsin jew li għandhom jitħallsu għall-prodott konċernat meta mibjugħ għall-konsum fil-Komunità skond l-Artikolu 2(8) tar-Regolament bażiku.
            
         
               (34)
            
            
               Il-produttur esportatur ma biegħx kwalunkwe kwantità tal-prodott konċernat direttament lill-klijenti indipendenti fil-Komunità. Il-bejgħ kollu sar permezz ta’ sussidjarji relatati fil-Komunità. Konsegwentement, il-prezz ta’ l-esportazzjoni maħdum ġie stabbilit skond l-Artikolu 2(9) tar-Regolament bażiku fuq bażi tal-prezzijiet tal-bejgħ mill-ġdid lil klijenti indipendenti fil-Komunità. Saru aġġustamenti għall-ispejjeż kollha li saru bejn l-importazzjoni u l-bejgħ mill-ġdid mill-importaturi relatati, inkluż l-ispejjeż SG&A u marġni ta’ qligħ raġjonevoli.
            
         Tqabbil
   
               (35)
            
            
               Għall-fini biex jiġi żgurat paragun ġust bejn il-valur normali u l-prezz ta’ l-esportazzjoni fil-livell ta’ ex-works u fl-istess livell tal-kummerċ, sar allowance dovut fil-forma ta’ aġġustamenti għal differenzi li kienu allegati u dan wera li affettwaw kemm il-prezzijiet kif ukoll it-tqabbil tal-prezzijiet skond l-Artikolu 2(10) tar-Regolament bażiku. L-aġġustamenti saru fir-rigward ta’ l-ispejjeż ta' trasport, l-assigurazzjoni, l-ispejjeż ta’ kreditu u spejjeż bankarji relatati, l-ispejjeż ta’ importazzjoni u l-ispejjeż tal-qtugħ fejn applikabbli u ġġustifikati.
            
         
               (36)
            
            
               L-aġġustament għall-ispejjeż tal-qtugħ kien meħtieġ sabiex jippermetti paragun sew ta’ GOES skond jekk kinux importati bħala rollijiet ta’ wisa’ sħiħ u sussegwentement mibjugħin tali fil-Komunità jew importati bħala rollijiet ta’ wisa’ sħiħ u mibjugħin wara l-qtugħ fil-Komunità jew importati bħala materjal maqtugħ u mibjugħ tali jew wara qtugħ ulterjuri fil-Komunità, skond l-Artikolu 2(10)(k) tar-Regolament bażiku.
            
         Marġni ta’ dumping
   
               (37)
            
            
               Skond l-Artikolu 2(11) tar-Regolament bażiku, il-marġni ta’ dumping kien stabbilit fuq bażi ta’ tqabbil tal-valur normali medju peżat bil-prezzijiet medji ta’ esportazzjoni peżati għal kull tip ta’ prodott, kif stabbilit hawn fuq.
            
         
               (38)
            
            
               Fuq bażi ta’ dan, il-marġni ta’ dumping imfisser bħala perċentwali tad-dazju tal-prezz tal-fruntjiera Komunitarja CIF mhux imħallas kien stabbilit kif ġej:
               AK Steel Corporation, Middletown: 47,6 %
            
         
               (39)
            
            
               Għall-Istati Uniti, minħabba li kien hemm evidenza ta’ esportatur magħruf li deliberatament ma kkoperax ma’ l-investigazzjoni, il-marġni ta’ dumping residwali għal dan il-produttur esportatur li ma kkoperax għandu jkun stabbilit fil-livell ta’ l-ogħla marġni imkejjel għall-bejgħ ta’ tipi ta’ prodotti rappreżentattivi minn produttur kooperant fil-Komunità, jiġifieri 60,6 %.
            
         3.   Ir-Russja
   NLMK
   Valur normali
   
               (40)
            
            
               Il-valur normali kien stabbilit skond il-metodoloġija ġenerali kif spejgata taħt il-paragrafi (24) sa (28).
            
         
               (41)
            
            
               Għall-unika tip ta’ GOES fejn 80 % jew inqas iżda mhux inqas minn 10 % tal-bejgħ domestiku saru fi kwantitajiet suffiċjenti, fejn fil-kors ordinarju tal-kummerċ, il-valur normali kien ibbażat fuq il-prezz domestiku proprju, ikkalkolat bħala medja peżata tal-prezzijiet tal-bejgħ domestiku ta’ dak it-tip li sar fil-kors ordinarju tal-kummerċ matul l-IP.
            
         
               (42)
            
            
               Għall-bqija tat-tipi ta’ prodotti, fejn il-bejgħ domestiku ma kienx rappreżentattiv, il-valur normali inħadem skond l-Artikolu 2(3) tar-Regolament bażiku. Il-valur normali inħadem billi ma’ l-ispejjeż tal-manifattura tat-tipi esportati, aġġustati b’perċentwali raġjonevoli għall-bejgħ ġew miżjuda, spejjeż ġenerali u amministrattivi (“SG&A”) u marġni ta’ qligħ raġonevoli, fuq bażi tad-data proprja li għandha x’taqsam mal-produzzjoni u l-bejgħ, fil-kors ordinarju tal-kummerċ, ta’ prodott simili, mill-produttur esportatur taħt investigazzjoni skond l-ewwel sentenza ta’ l-Artikolu 2(6) tar-Regolament bażiku.
            
         Prezz ta’ l-esportazzjoni
   
               (43)
            
            
               Il-bejgħ ta’ l-esportazzjoni lejn il-Komunità sar kemm direttament lill-klijenti indipendenti kif ukoll permezz ta’ kumpannija relatata fl-Isvizzera. Għal din ta’ l-aħħar, il-prezz ta’ l-esportazzjoni ġie stabbilit fuq bażi tal-prezzijiet ta’ bejgħ mill-ġdid lill-ewwel xerrej indipendenti fil-Komunità.
            
         Paragun
   
               (44)
            
            
               Il-produttur esportatur saħaq li l-prodotti importati fil-Komunità li joriġinaw fir-Russja ma jistgħux jitqabblu ma’ prodotti magħmulin fil-Komunità minħabba differenzi fil-kwalità: qiegħed jiġi allegat li l-GOES tal-produttur esportatur għandhom difetti fil-wiċċ ikbar u aktar telf prinċipali u huma, sa ċertu punt, ta’ gradi differenti. Għalhekk, dan il-produttur esportatur talab aġġustament għal differenzi fil-kwalità.
            
         
               (45)
            
            
               Għall-kalkolazzjoni tal-marġni ta’ dumping, il-paragun sar fil-livell tat-tipi ta’ prodotti li jikkorrispondu għal gradi ta’ l-azzar b’firxiet speċifiċi għal telf prinċipali. L-istandards Amerikani u Russi ġew imqabbla ma’ dawk Ewropej filwaqt li tqiesu l-karatteristiċi tal-prodotti kollha. Barra minn hekk, il-paragun sar fil-livell tal-produzzjoni u tal-bejgħ tal-materjal ta’ grad prim. It-talba għal aġġustament għad-differenzi fil-kwalità li saret minn produttur esportatur wieħed kienet għalhekk miċħuda. L-istess approċċ metodoloġiku ġie segwit għall-kalkolazzjoni tat-tnaqqis żejjed imsemmi fil-premessi (78) sa (83).
            
         
               (46)
            
            
               Il-valur normali u l-prezzijiet ta’ l-esportazzjoni ġew imqabbla fuq il-bażi ta’ ex-works u fl-istess livell ta’ kummerċ. Bl-iskop li jiġi żgurat tqabbil ġust bejn il-valur normali u l-prezz ta’ l-esportazzjoni, skond l-Artikolu 2(10) tar-Regolament bażiku tqiesu d-differenzi f’fatturi li ġew allegati u murija li jaffettwaw il-prezzijiet u l-paragun tal-prezzijiet. Fuq bażi ta’ dan, ingħataw allowances għal differenzi fl-ispejjeż ta’ l-ivvjaġġar, l-assigurazzjoni, l-imballaġġ, l-ispejjeż ta’ kreditu u spejjeż bankarji relatati. Saru wkoll aġġustamenti fejn il-bejgħ ta’ l-esportazzjoni sar permezz ta’ kumpannija relatata li tinsab f’pajjiż li m’huwiex fil-Komunità, skond l-Artikolu 2(10)(i) tar-Regolament bażiku.
            
         
               (47)
            
            
               Il-produttur esportatur qal li kien hemm żbalji klerikali fil-kalkolazzjonijiet u, wara verifika, it-talbiet ġew aċċettati u l-kalkolazzjonijiet ġew debitament korretti.
            
         Marġni ta’ dumping
   
               (48)
            
            
               Kif previst fl-Artikolu 2(11) tar-Regolament bażiku, il-valur normali medju peżat ta’ kull tip tal-prodott konċernat esportat lejn il-Komunità ġie mqabbel mal-prezz ta’ l-esportazzjoni medju peżat ta’ kull tip korrispondenti tal-prodott konċernat.
            
         
               (49)
            
            
               Il-paragun wera l-eżistenza ta’ dumping fir-rigward tal-produttur esportatur kooperant. Il-marġni ta’ dumping espress bħala perċentwali tal-prezz ta’ importazzjoni CIF fil-fruntiera Komunitarja, bid-dazju mhux imħallas huwa dan li ġej:
               NLMK, Lipetsk: 11,5 %
            
         VIZ STAL
   Valur normali
   
               (50)
            
            
               Instab li l-bejgħ domestiku tal-prodott konċernat kien globalment rappreżentattiv, iżda mhux magħmul fil-kors ordinarju tal-kummerċ billi t-tali bejgħ sar fi kwantitajiet sostanzjali iktar baxx mill-prezz ta’ kull unità, f’dan il-każ aktar minn 90 % tal-volum mibjugħ fl-operazzjonijiet ikkunsidrati. Barra minn hekk, ġie stabbilit li l-prezz medju peżat tal-bejgħ kien inqas mill-ispiża medja peżata tal-produzzjoni għal kull unità matul l-IP.
            
         
               (51)
            
            
               Minħabba l-fatt li l-prezzijiet domestiċi tal-prodott konċernat mibjugħin mill-produttur esportatur ma setgħux jintużaw sabiex jiġi stabbilit il-valur normali, il-valur normali kellu jinħadem, skond l-Artikolu 2(3) tar-Regolament bażiku.
            
         
               (52)
            
            
               Il-valur normali nħadem fuq bażi ta’ l-ispiża totali tal-produzzjoni tal-produttur esportatur nnifsu, jiġifieri l-ispiża tal-manifattura magħduda ma' l-ispejjeż tal-bejgħ, ġenerali u amministrattivi (spejjeż “SG&A”) u marġni raġonevoli għal profitt, fuq bażi tad-data attwali relatata mal-produzzjoni u l-bejgħ mill-produttur esportatur investigat, skond l-ewwel sentenza ta’ l-Artikolu 2(6) tar-Regolament bażiku.
            
         
               (53)
            
            
               Għandu jiġi nnotat li matul l-IP, Viz Stal xtrat il-materja prima tagħha, jiġifieri rollijiet irrumblati bis-sħana u strippa rrumblata bis-sħana mingħand żewġ fornituri: US Steel Kosice u l-kumpannija Russa Magnitogorsk. Fl-investigazzjoni fuq GOES kbar, imsemmijin fil-premessa (10), irriżulta li r-relazzjoni bejn din il-kumpannija ta’ l-aħħar u Viz Stal kienet waħda partikolarment mill-qrib, u li l-prezzijiet minn dak il-fornitur ma setgħux jiġu kkunsidrati bħala affidabbli. F’dan ir-rigward, l-istabbiliment ta’ l-ispiża fuq il-manifattura, u b’mod aktar speċifiku l-ispiża fuq il-materja prima prinċipali, kien esklussivament ibbażat fuq il-prezz ta’ rollijiet mixtrijin mill-produttur/fornitur Slovakk mhux relatat, US Steel Kosice. Mal-prezz DAF tal-fruntiera Slovakka ġiet miżjuda l-ispiża tat-trasport lejn Ekaterinburg, l-ispejjeż ta’ l-assigurazzjoni u l-ispejjeż ta’ kreditu bbażati fuq il-kondizzjonijiet tal-pagament. Fuq din il-bażi, ir-rollijiet irrumblati bis-sħana rrappreżentaw 61,4 % ta’ l-ispiża totali tal-produzzjoni ta’ GOES għal dan il-produttur esportatur.
            
         
               (54)
            
            
               L-ispiża sħiħa tal-produzzjoni ġiet stabbilita għal kull tip ta’ prodott rilevanti, skond il-grad ta’ l-azzar, il-ħxuna u l-fatt jekk il-prodott konċernat kienx mibjugħ bħala roll sħiħ jew bħala roll maqtugħ, li f’dan il-każ ta’ l-aħħar l-ispejjeż tal-qtugħ għandhom jitqiesu wkoll.
            
         Prezz ta’ l-esportazzjoni
   
               (55)
            
            
               Viz Stal ma biegħetx il-prodott konċernat direttament lill-klijenti indipendenti fil-Komunità. Il-bejgħ kollu sar lil sussidjarji relatati fil-Komunità. Konsegwentement, ġie stabbilit prezz ta’ esportazzjoni maħdum skond l-Artikolu 2(9) tar-Regolament bażiku jiġifieri bbażat fuq il-prezzijiet tal-bejgħ mill-ġdid lil klijenti indipendenti. Saru aġġustamenti għall-ispejjeż kollha li kien hemm bejn l-importazzjoni u l-bejgħ mill-ġdid minn dawk l-importaturi relatati, inkluż l-ispejjeż tal-bejgħ, ġenerali u amministrattivi u l-marġni ta’ profitt raġonevoli, skond l-Artikolu 2(9) tar-Regolament bażiku.
            
         Tqabbil
   
               (56)
            
            
               Bil-fini li jiġi żgurat tqabbil ġust bejn il-valur normali u l-prezz ta’ l-esportazzjoni fil-livell ta’ ex-works u fl-istess livell ta’ kummerċ, sar allowance dovut fil-forma ta’ aġġustamenti għal differenzi allegati u murija li jaffettwaw il-prezzijiet u l-komparabbiltà tal-prezzijiet skond l-Artikolu 2(10) tar-Regolament bażiku. L-aġġustamenti saru fir-rigward ta’ l-ispejjeż ta' trasport, l-assigurazzjoni, l-ispejjeż amministrattivi, spejjeż bankarji, spejjeż ta’ kreditu u spejjeż bankarji relatati, spejjeż ta’ l-importazzjoni u spejjeż tal-qtugħ fejn applikabbli u ġġustifikati.
            
         
               (57)
            
            
               L-aġġustament għall-ispejjeż tal-qtugħ kien meħtieġ sabiex ikun jista’ jsir tqabbil proprju ta’ GOES skond jekk kinux importati bħal rollijiet ta’ wisa’ sħiħ u sussegwentament mibjugħin bħala tali fil-Komunità jew importati bħala rollijiet ta’ wisa’ sħiħ u mibjugħin wara qtugħ fil-Komunità jew importati bħala materjal maqtugħ u mibjugħ bħala tali jew wara qtugħ ulterjuri fil-Komunità, skond l-Artikolu 2(10)(k) tar-Regolament bażiku.
            
         Marġni ta’ dumping
   
               (58)
            
            
               Skond l-Artikolu 2(11) tar-Regolament bażiku, il-marġni ta’ dumping ġie stabbilit fuq bażi ta’ tqabbil tal-valur normali medju peżat mal-prezzijiet ta’ esportazzjoni medji peżati għal kull tip ta’ prodott, kif stabbilit hawn fuq.
            
         
               (59)
            
            
               Fir-rigward ta’ l-esportazzjonijiet li saru minn dan il-produttur esportatur lejn il-Komunità, l-investigazzjoni ma wasslitx li jinstab dumping.
            
         
               (60)
            
            
               Il-konklużjoni ta’ importazzjonijiet mhux oġġett ta’ dumping fil-Komunità ġiet milħuqa għaż-żewġ rollijiet sħaħ tat-tipi differenti kollha u konsegwentement kopriet kemm GOES wiesgħin kif ukoll GOES dojoq.
            
         KONKLUŻJONI DWAR DUMPING FIR-RIGWARD TA’ IMPORTAZZJONIJIET RUSSI
   
               (61)
            
            
               Il-kooperazzjoni minn produtturi esportaturi kienet għolja billi dawn koprew l-importazzjonijiet kollha magħrufa fil-Komunità. Għal produttur esportatur wieħed Russu nstab dumping ta’ 11,5 % matul l-IP, filwaqt li għal produttur esportatur li kkoopera l-investigazzjoni ma wasslet għall-ebda kisba ta’ importazzjonijiet oġġetti ta’ dumping fil-Komunità. Il-marġni ta' dumping residwali kien stabbilit fil-livell tal-marġni għall-produttur esportatur li fir-rigward tiegħu nstab dumping.
            
         D.   INDUSTRIJA KOMUNITARJA
   1.   Produzzjoni Komunitarja
   
               (62)
            
            
               Fi ħdan il-Komunità, sitt produtturi jimmanifatturaw GOES. It-tliet produtturi Komunitarji ilmentaturi jinsabu fil-Ġermanja, fi Franza u fl-Italja. Għandu jiġi nnotat li dawn it-tliet produtturi jappartjenu għall-istess grupp. Il-produtturi l-oħrajn jinsabu fil-Polonja, fir-Repubblika Ċeka u fir-Renju Unit.
            
         
               (63)
            
            
               L-investigazzjoni kkonkludiet li dawn is-sitt produtturi jikkostitwixxu l-produzzjoni Komunitarja totali skond l-Artikolu 4(1) tar-Regolament Bażiku.
            
         2.   Tifsira ta’ industrija Komunitarja
   
               (64)
            
            
               Flimkien mat-tliet produtturi Komunitarji kwerelanti (relatati), produttur Komunitarju ieħor ukoll ikkoopera bis-sħiħ fl-investigazzjoni. Il-produzzjoni totali ta’ dawn l-erba’ kumpanniji nstabet li tirrappreżenta madwar 90 % tal-produzzjoni Komunitarja totali tal-prodott konċernat.
            
         
               (65)
            
            
               Huwa għalhekk ikkunsidrat li dawn l-erba' produtturi Komunitarji jikkostitwixxu l-industrija Komuntarja skond it-tifsira ta’ l-Artikolu 4(1) u l-Artikolu 5(4) tar-Regolament bażiku u minn hawn ’il quddiem ser jissejħu “industrija Komunitarja”.
            
         
               (66)
            
            
               Fir-rigward taż-żewġ produtturi li fadal, wieħed baqa’ sieket u l-ieħor, għalkemm appoġġa l-proċediment, ma setax ikun ikkunsidrat parti mill-industrija Komunitarja billi huwa pprovda biss xi informazzjoni bażika dwar il-produzzjoni u l-volum ta’ bejgħ tiegħu.
            
         E.   DANNI
   1.   Konsum Komunitarju
   
               (67)
            
            
               Il-konsum Komunitarju kien stabbilit fuq bażi tal-bejgħ fis-suq Komunitarju ta’ (a) l-industrija Komunitarja, (b) il-produtturi Komunitarji l-oħrajn, li wkoll fornew xi informazzjoni ġenerali, u (ċ) l-importazzjonijiet fis-suq Komunitarju mit-terzi pajjiżi kollha kif irrapportat mill-Eurostat u wkoll wara li ġiet ikkunsidrata d-data ppreżentata mill-produtturi esportaturi li jikkooperaw fil-pajjiżi konċernati.
            
         
               (68)
            
            
               Fuq bażi ta’ dan, il-konsum Komunitarju żviluppa kif ġej:
               
                            
                        
                        
                           2000
                        
                        
                           2001
                        
                        
                           2002
                        
                        
                           2003
                        
                        
                           IP
                        
                     
                           Konsum Komunitarju (tunnellati metriċi)
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
                           Indiċi: 2000 = 100
                        
                        
                           100
                        
                        
                           108
                        
                        
                           96
                        
                        
                           92
                        
                        
                           92
                        
                     
                           
                              Sors: tweġibiet verifikati għal kwestjonarju, informazzjoni fornuta minn produttur ewlieni ieħor, informazzjoni li tinsab fl-ilment u l-Eurostat
                        
                     
         
               (69)
            
            
               Il-konsum Komunitarju l-ewwel żdied bi 8 % bejn l-2000 u l-2001, iżda mbagħad b’mod sinifikanti u b’mod kontinwu niżel għal 15 %. Matul il-perijodu globali taħt eżami, it-tnaqqis fil-konsum kien ta’ 8 %. It-tnaqqis kontinwu fil-konsum huwa spejgat b’domanda dejjem inqas mill-industrija downstream, jiġifieri l-produtturi ta’ trasformaturi, jiġifieri minħabba t-tnaqqis ta’ proġetti industrijali ġodda li għalihom huma meħtieġa trasformaturi li jaħdmu bl-elettriku.
            
         2.   Importazzjonijiet mill-pajjiżi konċernati
   Valutazzjoni kumulattiva ta’ l-effetti ta’ l-importazzjonijiet oġġett ta’ dumping konċernati
   
               (70)
            
            
               Il-Kummissjoni kkunsidrat jekk l-effetti ta’ l-importazzjonijiet li huma oġġett ta’ dumping mill-pajjiżi konċernati għandhomx jiġu vvalutati b’mod kumulattiv, fuq bażi tal-kriterji stabbiliti fl-Artikolu 3(4) tar-Regolament bażiku. Dan l-Artikolu jipprovdi li l-importazzjonijiet għandhom jiġu vvalutati b’mod kumulattiv meta l-marġni ta’ dumping stabbilit fir-rigward ta’ l-importazzjonijiet minn kull pajjiż huwa aktar minn de minimis kif imfissra fl-Artikolu 9(3) tar-Regolament bażiku, il-volum ta’ importazzjonijiet minn kull pajjiż m’huwiex negliġibbli u l-kondizzjonijiet tal-kompetizzjoni bejn il-prodotti importati u l-kondizzjonijiet tal-kompetizzjoni bejn il-prodotti importati u l-prodott simili Komunitarju jagħmlu tali valutazzjoni xierqa.
            
         
               (71)
            
            
               Għandu jiġi nnotat li produttur esportatur Russu nstab li mhux qed jagħmel dumping. Għaldaqstant, l-importazzjonijiet minn dak il-produttur esportatur ma ġewx ikkunsidrati fl-eżami dwar jekk il-valutazzjoni kumulattiva ta' l-importazzjonijiet ma hijiex xierqa.
            
         
               (72)
            
            
               Instab li l-marġni ta’ dumping stabbilit għal kull wieħed mill-pajjiżi konċernati kien aktar minn de minimis. Barra minn hekk, il-volum ta’ l-importazzjonijiet oġġett ta’ dumping minn kull wieħed minn dawk il-pajjiżi ma kienx negliġibbli, jiġifieri huma rrappreżentaw għall-Istati Uniti u r-Russja rispettivament 10 % u 3 % tal-konsum Komunitarju matul l-IP.
            
         
               (73)
            
            
               Fir-rigward tal-kondizzjonijiet ta’ kompetizzjoni bejn l-importazzjonijiet oġġett ta’ dumping u l-prodott simili Komunitarju, instab li l-GOES mibjugħa mill-pajjiżi konċernati u dawk mibjugħin mill-industrija Komunitarja kienu l-istess fl-aspetti kollha u ġew distribwiti permezz ta’ l-istess mezzi ta’ kummerċ. L-investigazzjoni wriet li l-prezzijiet ta’ importazzjoni fil-każ taż-żewġ pajjiżi segwew xejra simili jiġifieri nieżla, speċjalment matul it-tieni parti tal-perijodu taħt eżami, u dawk il-prezzijiet instabu li jnaqqsu ħafna l-prezzijiet ta’ l-industrija Komunitarja. Dan wassal għal tnaqqis globali fil-prezzijiet ta’ GOES mibjugħin mill-industrija Komunitarja.
            
         
               (74)
            
            
               Huwa għalhekk konkluż li l-importazzjonijiet oġġett ta’ dumping li joriġinaw fil-pajjiżi konċernati għandhom jiġu vvalutati b’mod kumulattiv.
            
         Il-volum u s-sehem tas-suq ta’ importazzjonijiet oġġett ta’ dumping konċernati
   
               (75)
            
            
               It-tabella ta’ hawn fuq turi li l-importazzjonijiet ta’ GOES mill-pajjiżi konċernati għall-Komunità żdiedu b’aktar mit-triplu matul il-perijodu taħt eżami.
            
         Sehem tas-suq ta’ importazzjonijiet oġġett ta’ dumping
   
                
            
            
               2000
            
            
               2001
            
            
               2002
            
            
               2003
            
            
               IP
            
         
               Sehem tas-suq
            
            
               3,3  %
            
            
               5,0  %
            
            
               6,6  %
            
            
               11,8  %
            
            
               13,0  %
            
         
               
                  Sors: Eurostat u produttur esportatur kooperant
            
         
               (76)
            
            Iż-żieda kostanti fis-sehem tas-suq seħħet fil-kuntest tal-konsum Komunitarju globali li qed jonqos. Dan kien b’mod speċjali l-każ sa mill-2002, perijodu meta, minkejja t-tnaqqis sinifikanti fil-konsum Komunitarju, is-sehem tas-suq żdied minn 6,6 % għal 13 %. L-aktar żieda sinifikanti fis-sehem tas-suq seħħet fil-perijodu 2002/2003, meta l-importazzjonijiet oġġett ta’ dumping kisbu aktar minn 5 punti perċentwali. Dan ikkorrisponda għal żieda fil-volum assolut ta’ importazzjonijiet ta’ 65 %.
         Evoluzzjoni tal-prezz ta’ l-importazzjonijiet oġġett ta’ dumping
   
                
            
            
               2000
            
            
               2001
            
            
               2002
            
            
               2003
            
            
               IP
            
         
               EUR/tunnellati metriċi
            
            
               […]
            
            
               […]
            
            
               […]
            
            
               […]
            
            
               […]
            
         
               Indiċi: 2000 = 100
            
            
               100
            
            
               124
            
            
               121
            
            
               99
            
            
               98
            
         
               
                  Sors: Eurostat u produttur esportatur kkooperant
            
         
               (77)
            
            Il-prezz ta’ l-importazzjonijiet oġġett ta’ dumping għall-ewwel żdied bejn l-2000 u l-2001. Dan kien dovut speċjalment għal żieda fid-domanda għal GOES dak iż-żmien. Minn hemm ’il quddiem il-prezzijiet naqsu b’mod kostanti minn […] €/tunnellata fl-2001 għal […] €/tunnellata matul il-perijodu ta’ investigazzjoni, jiġifieri tnaqqis ta’ 20 %. It-tnaqqis fil-prezz medju kien partikolarment qawwi bejn l-2002 u l-2003 (–20 %). Matul il-perijodu globali taħt eżami, it-tnaqqis fil-prezz medju ta’ unità ta’ importazzjonijiet oġġett ta’ dumping kien ta’ 2 %.
         Tnaqqis żejjed
   
               (78)
            
            
               Il-Kummissjoni eżaminat jekk il-produtturi esportaturi fil-pajjiżi konċernati naqsux iżżejjed il-prezzijiet ta’ l-industrija Komunitarja matul l-IP. Għall-finijiet ta’ din l-analiżi, il-prezzijiet CIF tal-produtturi esportaturi kienu aġġustati għal livell ta’ fruntiera Komunitarja bid-dazju mħallas. Imbagħad, dawn il-prezzijiet tqabblu mal-prezzijiet ta' ex-works ta’ l-industrija Komunitarja fl-istess livell ta’ kummerċ, u fil-livell ta’ tipi ta’ prodotti paragunati.
            
         
               (79)
            
            
               Produttur esportatur Russu sostna li meta jiġu vvalutati l-prezzijiet imnaqqsin iżżejjed (u l-marġni ta’ eliminazzjoni ta’ danni), l-aġġustamenti għandhom isiru fir-rigward tad-differenzi fil-kwalità bejn GOES iffabbrikati u mibjugħin minn dan il-produttur ta’ esportazzjoni u dawk iffabbrikati mill-industrija Komunitarja. Din it-talba hija bbażata fuq il-fatt li, għat-tipi simili kollha, il-kwalità ta’ GOES iffabbrikati minn dan il-produttur esportatur għandhom ikunu ferm aktar baxxi mill-kwalità ta’ GOES iffabbrikati mill-industrija Komunitarja.
            
         
               (80)
            
            
               F’dan ir-rigward, għandu jiġi l-ewwel innotat li tali aġġustament kien tabilħaqq konċess fl-investigazzjoni oriġinali, jiġifieri fl-1996, iżda l-investigazzjoni li tikkonċerna r-reviżjoni u l-dewmien ta’ dawk il-miżuri wara reviżjoni ta’ skadenza fl-2003 diġà kkonkludiet li kwalunkwe aġġustament fil-kwalità ma kienx aktar ġustifikat fid-dawl tal-faċilitajiet Russi mtejba (7).
            
         
               (81)
            
            
               Barra minn hekk, l-utenti ġew mitlubin jikkummentaw dwar il-komparabbiltà ta’ GOES importati mir-Russja, ma’ dawk mixtrija mill-industrija Komunitarja, u ħadd mill-utenti kooperanti ma semma’ xi differenza sinifikanti fil-kwalità. Utent wieħed biss semma’ li l-kwalità tal-prodotti Russi kienet ftit inferjuri minn dik tal-prodotti magħmulin fil-Komunità, iżda dan l-utent ma saħħaħx id-dikjarazzjoni tiegħu. Barra minn hekk, dan l-utent semma’ wkoll li ż-żewġ prodotti kienu kompletament sostitwibbli u li huma qalbu għal prodotti Russi minħabba differenza sinifikanti fil-prezz. Għalhekk, l-allegazzjoni ġiet miċħuda.
            
         
               (82)
            
            
               Fuq bażi tal-prezzijiet tal-produtturi esportaturi, il-marġni ta’ tnaqqis żejjed li nstabu, skond il-pajjiż, u mfissra bħala perċentwali tal-prezzijiet ta’ l-industrija Komunitarja, huma kif ġejjin:
               
                           Pajjiż
                        
                        
                           Tnaqqis żejjed ta’ prezzijiet
                        
                     
                           Stati Uniti
                        
                        
                           14,4  %
                        
                     
                           Russja
                        
                        
                           Bejn 6,1  % u 26,6  %
                        
                     
         
               (83)
            
            
               Fir-rigward tar-Russja, il-marġni ta’ tnaqqis żejjed ta’ 6,1 % kien stabbilit għall-produttur esportatur li fir-rigward tiegħu ma nstab l-ebda marġni ta’ dumping. Il-perċentwali l-ieħor jirreferi għall-produttur esportatur kooperanti l-ieħor.
            
         3.   Sitwazzjoni ta’ l-industrija Komunitarja
   
               (84)
            
            
               Skond l-Artikolu 3(5) tar-Regolament bażiku, il-Kummissjoni eżaminat il-fatturi u l-premessi ekonomiċi kollha li għandhom piż fuq l-istat ta’ l-industrija Komunitarja.
            
         
               (85)
            
            
               Fid-dawl tan-numru limitat ta’ prodotturi Komunitarji li jappartjenu għaż-żewġ gruppi u produtturi esportaturi konċernati, l-istatistiċi konċernati ingħataw biss f’forma u f’medda indiċjati.
            
         Produzzjoni, kapaċità tal-produzzjoni u utilizzazzjoni tal-kapaċità
   
               (86)
            
            
               Matul il-perijodu globali taħt eżami, il-volum ta’ produzzjoni ta’ l-industrija Komunitarja naqas bi 2 %. B’mod aktar speċifiku, il-produzzjoni l-ewwel żdiedet b’4 %, bejn l-2000 u l-2001, u mbagħad naqset b’mod kontinwu bejn l-2001 u l-IP, jiġifieri tnaqqis ta’ madwar 5 %.
            
         
               (87)
            
            
               Iċ-ċifri tal-kapaċità rapportati jirreferu għall-kapaċità teknika, f'kuntrast mal-kapaċità teoretika. Dan jimplika li l-aġġustamenti, ikkunsidrati bħala standards mill-industrija, għal btajjel normali, ħin ta’ stabbiliment, manutenzjoni u waqfien normali oħrajn għandhom jiġu kkunsidrati. Iż-żieda fil-kapaċità tal-produzzjoni fis-snin 2001/2002 tfasslet biex tilqa’ għaż-żieda fid-domanda fl-2001. Il-kapaċità waqgħet lura fl-2003 u fl-IP għax wieħed mill-produtturi mmodifika ftit il-proċess ta’ produzzjoni tiegħu, li kellu l-effett li jnaqqas il-kapaċità teknika. Fuq bażi ta’ dan, il-kapaċità ta’ produzzjoni żdiedet b’4 % matul il-perijodu taħt eżami. Kif jidher hawn taħt fil-premessa (102), tali żieda hija relatata ma’ investimenti li saru sabiex tiġi modernizzata l-għodda ta’ produzzjoni eżistenti, b’hekk titjieb l-effiċjenza tagħha, u għalhekk tikkonsisti prinċipalment minn xiri ta’ tagħmir ta’ tibdil. Għandu jiġi innotat ukoll li ż-żieda fil-kapaċità twettqet fi żmien meta l-industrija Komunitarja kienet għadha qed tagħmel qligħ. Barra minn hekk, dawn l-investimenti għandhom jiġu kkunsidrati bħala tweġiba għaż-żieda fid-domanda fl-2001 u fid-dawl tal-fluss tal-likwidità disponibbli għall-Komunità f’dak iż-żmien.
            
         
               (88)
            
            
               It-tnaqqis fir-rata ta’ utilizzazzjoni tal-kapaċità irriżulta minn tnaqqis żgħir fil-kapaċità ta’ produzzjoni kkombinat mat-tnaqqis fil-volum ta’ produzzjoni. Dan it-tnaqqis kien ta’ 5 punti perċentwali matul il-perijodu taħt eżami.
            
         Ħażniet
   
               (89)
            
            
               Ċerti tipi tal-prodott simili huma speċifikament prodotti mill-industrija Komunitarja biex jiġu ordnati u għalhekk m’humiex destinati għal ħażniet. Tipi oħrajn ta’ GOES, aktar standardizzati, huma għalhekk prodotti fuq bażi regolari u l-bejgħ tagħhom jiddependi fuq l-evoluzzjoni tas-suq fir-rigward tad-domanda u l-prezzijiet. Huwa għalhekk ċar li ż-żieda globali ta’ ħażniet matul il-perijodu taħt eżami jindika li l-industrija Komunitarja iffaċċjat diffikultajiet biex tbigħ aktar tipi standardizzati ta’ prodott simili speċjalment matul l-2002, meta l-ħażniet żdiedu b’46 % meta mqabbla ma’ l-2001, u fl-2003 meta żdiedu ulterjorament bi 3,5 % meta mqabbel mas-sena ta’ qabel.
            
         
               (90)
            
            
               It-tnaqqis tal-ħażniet (23,5 %) bejn l-2003 u l-IP huwa spejgat b’żieda globali fil-bejgħ matul dak il-perijodu. Madankollu għandu jiġi kkunsidrat li l-IP ma jikkorrispondix għal sena kalendarja, u dan jista’ jaffettwa l-komparabbiltà tal-livell tal-ħażniet meta mqabblin mas-snin ta’ qabel. Fi tmiem il-perijodu taħt eżami, il-livell tal-ħażniet kien 22 % ogħla mill-2000.
            
         Volum ta’ bejgħ
   
               (91)
            
            
               Il-volum ta’ bejgħ ta’ l-industrija Komunitarja fis-suq Komunitarju naqas b’19 % matul il-perijodu taħt eżami, minn madwar […] tunnellata fl-2000 għal madwar […] tunnellata fl-IP. Il-volum ta’ bejgħ l-ewwel żdied b’[…] tunnellata bejn l-2000 u l-2001 jiġifieri b’9 %, iżda minn hemm ’il quddiem naqas b’[…] tunnellata (jew b’26 %) fil-perijodu sussegwenti sa l-aħħar ta’ l-IP. Iż-żieda bejn l-2003 u l-IP tista’ tiġi spjegata bil-fatt li l-industrija Komunitarja naqqset il-prezzijiet tal-bejgħ tagħha (ara hawn taħt) sabiex terġa’ tikseb is-sehem tas-suq.
            
         Sehem tas-suq
   
               (92)
            
            
               Matul il-perijodu globali taħt eżami, l-industrija Komunitarja ffaċċjat tnaqqis fis-sehem tas-suq ta’ 8,2 punti perċentwali. B’mod aktar speċifiku, minkejja żieda ta’ 9 % fil-volum ta’ bejgħ bejn l-2000 u l-2001, l-industrija Komunitarja bil-kemm setgħet iżżomm il-livell tas-sehem tas-suq tagħha li żdied b’0,5 punti perċentwali matul dawk is-snin. Fil-perijodu mill-2001 sa l-IP, is-sehem tas-suq ta’ l-industrija Komunitarja waqa’ b’8,7 punti perċentwali. Dan it-telf mis-sehem tas-suq seħħ fi żmien meta l-konsum naqas bi 15 %, dan jindika li l-bejgħ ta’ l-industrija Komunitarja naqas aktar mill-konsum. Fl-istess ħin, l-ishma tas-suq tal-pajjiżi konċernati żdiedu kontinwament.
            
         Prezzijiet ta’ bejgħ
   
               (93)
            
            
               Il-prezz medju tal-bejgħ ta’ unità l-ewwel żdied bi 8,6 % fl-2001, imbagħad żdied bi 2,6 % fl-2002. Minn hemm ’il quddiem l-industrija Komunitarja ffaċjat tnaqqis sinifikanti u kontinwu fil-prezzijiet, li kien wieħed qawwi ħafna bejn l-2003 u l-IP meta l-prezzijiet waqgħu b’6,3 %. Dan it-tnaqqis fil-prezz kien meħtieġ sabiex jippermetti lill-industrija Komunitarja żżomm is-sehem tas-suq tagħha.
            
         
               (94)
            
            
               Ix-xejra li tirriżulta mit-tabella ta’ hawn fuq turi biċ-ċar tnaqqis importanti fil-prezzijiet tal-bejgħ ta’ l-industrija Komunitarja sa mis-sena 2002. Dan ħabat ma’ perijodu meta l-prezzijiet ta’ l-importazzjoni oġġett ta’ dumping naqsu ħafna, u b’hekk setgħu jibbenefikaw minn żieda maġġuri fis-sehem tas-suq.
            
         
               (95)
            
            
               Il-pressjoni fuq il-prezzijiet tal-bejgħ ta’ l-industrija Komuntarja kienet tali li huma ma kinux qed irendu gligħ fl-2003 u matul l-IP, kif spejgat hawn taħt.
            
         
               (96)
            
            
               It-tabella ta’ hawn taħt turi l-evoluzzjoni tal-prezz ta’ bejgħ ta’ unità Komunitarja kif imqabbla ma’ l-ispiża tal-produzzjoni korrispondenti, li prinċipalment tikkonsisti minn materja prima, jiġifieri rollijiet irrumblati bis-sħana li bħala medja jirrappreżentaw madwar 70 % ta’ l-ispiża totali tal-produzzjoni tal-prodott konċernat:
               
                           Indiċi: 2000 = 100
                        
                        
                           2000
                        
                        
                           2001
                        
                        
                           2002
                        
                        
                           2003
                        
                        
                           IP
                        
                     
                           prezz ta’ unità
                        
                        
                           100
                        
                        
                           109
                        
                        
                           111
                        
                        
                           106
                        
                        
                           99
                        
                     
                           spiża totali tal-produzzjoni ta’ unità
                        
                        
                           100
                        
                        
                           103
                        
                        
                           107
                        
                        
                           105
                        
                        
                           106
                        
                     
                           
                              Sors: tweġibiet verifikati tal-kwestjonarju
                        
                     
         
               (97)
            
            
               Fil-perijodu 2001/2002, bħala medja, il-prezzijiet tal-bejgħ żdiedu aktar mill-ispejjeż korrispondenti tagħhom. Matul dak il-perijodu, il-prezzijiet kienu konformi ma’ l-ispejjeż u dan irriżulta f’sitwazzjoni ta’ profitt, kif jidher hawn taħt. Fl-2003, il-prezzijiet waqgħu b’mod sinifikanti, u l-profitabbiltà saret negattiva, minkejja tnaqqis fil-kost medju matul dik is-sena. Matul l-IP, iż-żieda żgħira fil-kost tal-produzzjoni, partikolarment il-materja prima, ma setgħetx tiġi mgħoddija fuq il-prezzijiet li b’mod drammatiku tnaqqsu ulterjorament, biex b’hekk ikkaġunaw telf sinifikanti. It-tnaqqis fil-prezzijiet ħabat fl-istess żmien mat-trażżin tal-prezzijiet, jiġifieri l-inkapaċità ta’ l-industrija Komunitarja li żżid il-prezzijiet tagħha sabiex tirrifletti ż-żieda fl-ispejjeż.
            
         Profitabbiltà u redditu fuq l-investimenti
   
               (98)
            
            
               Ir-riżultati finanzjarji ta’ ċerti produtturi Komunitarji fl-2000 kienu affettwati ferm mill-ispejjeż tal-bidu u wkoll minn problemi tekniċi relatati ma’ investiment sinifikanti fl-1999, fir-rigward ta’ l-għodda ta’ produzzjoni. Il-profitabbiltà globali ta’ l-industrija Komunitarja kienet għaldaqstant affettwata. Minħabba l-fatt li s-sena 2000 ma kinitx tipika, din ma tistax titqies bħala punt ta’ bidu rappreżentattiv għall-eżami ta’ xejra. Il-bejgħ ta’ l-industrija Komunitarja fuq is-suq Komunitarju sar profitabbli matul is-snin 2001 u 2002, ukoll fid-dawl ta’ domanda ogħla mill-industrija downstream u livell ta’ prezz sodisfaċenti. Minn hemm ’il quddiem, it-tnaqqis sinifikanti fil-prezzijiet kellu effett negattiv dirett fuq il-qligħ. Tabilħaqq, il-bejgħ fis-suq Komunitarju sar telf sa mis-sena 2003 u t-telf laħaq anke madwar -5 % tal-bejgħ matul l-IP.
            
         
               (99)
            
            
               Għall-fini ta’ din l-investigazzjoni, ir-redditu fuq l-investimenti (“ROI”) huwa mfisser bħala l-profitt f'perċentwali tal-valur net tal-ktieb ta’ l-investimenti. Minħabba l-fatt li l-kumpanniji li jagħmlu l-industrija Komunitarja huma prinċipalment, jekk mhux esklussivament, attivi fil-produzzjoni u l-bejgħ tal-prodott simili, ir-ROI ġie stabbilit fir-rigward tas-sitwazzjoni globali tagħhom. Fuq dik il-bażi, ir-ROI segwa b’mod wiesa’ ix-xejra ta’ profitabiltà ta’ hawn fuq matul il-perijodu kollu taħt eżami. Huwa tela’ minn madwar 0 % fl-2000 sa madwar 20 % fl-2002 u mbagħad naqas kontinwament għal madwar -30 % fl-IP.
            
         Il-fluss tal-likwidità u l-kapaċità li jiżdied il-kapital
   
               (100)
            
            
               Il-fluss tad-dħul(tal-ħruġ) nett mill-attivitajiet operattivi, żviluppaw minn madwar XX miljun € fl-2000 għal madwar –XX miljun € fl-IP. Fl-2001 u l-2002 laħaq il-quċċata, iżda sussegwentament naqas fl-2003 b’rata qawwija u wasal fl-aktar livell baxx tiegħu matul l-IP. B’konsegwenza ta’ dan, l-industrija Komunitarja qegħda, bħala medja, tirrikorri dejjem aktar għal dejn sabiex tkun tkun tista’ tiffinanzja l-attività preżenti u l-investiment tagħha.
            
         
               (101)
            
            
               L-investigazzjoni wriet li l-ħtiġiet kapitali ta’ diversi produtturi Komunitarji kienu milqutin b’mod negattiv mis-sitwazzjoni finanzjarja diffiċli tagħhom. Għalkemm il-parti l-kbira ta’ dawn il-kumpanniji huma parti minn kumpanniji kbar ta’ l-azzar, il-ħtiġiet kapitali m’humiex dejjem milħuqin sal-livell mixtieq, minħabba l-fatt li r-riżorsi finanzjarji huma ġeneralment allokati fi ħdan dawn il-gruppi għall-aktar entitajiet li jagħmlu qligħ.
            
         Investimenti
   
               (102)
            
            
               L-investimenti totali ta’ l-industrija Komunitarja relatati mal-prodott simili naqsu b’madwar 50 % bejn l-2000 u l-IP. L-investigazzjoni wriet li huwa vitali għal din l-industrija li żżomm ċertu livell ta’ investiment sabiex tibqa’ kompetittiva. Il-parti l-kbira ta’ l-investimenti saru għal finijiet ta’ modernizzar, u ftit minnhom għall-kapaċità li qed tiżdied. Madankollu, għandu jiġi nnotat li l-immodernizzar ta’ l-investimenti normalment għandu t-tendenza li jwassal għal żieda żgħira fil-kapaċità teknika, sempliċiment minħabba l-fatt li tagħmir imtejjeb ikun aktar effiċjenti u produttiv minn dak ta’ qabel.
            
         Tkabbir
   
               (103)
            
            
               Bejn l-2000 u l-IP, il-konsum Komunitarju naqas bi 8 %, filwaqt li l-volum ta’ bejgħ ta’ l-industrija Komunitarja naqas b’20 %. L-industrija Komunitarja għalhekk tilfet sewwa mis-sehem tas-suq, filwaqt li s-sehem tas-suq ta’ l-importazzjonijiet konċernati żdied bi 12,8 punti perċentwali matul l-istess perijodu.
            
         Impjiegi
   
               (104)
            
            
               Il-livell ta’ impjiegi ta’ l-industrija Komunitarja baqa' stabbli bejn l-2000 u l-2001. Tnaqqas fis-snin sussegwenti u dan irriżulta fi tnaqqis totali ta’ 5 % meta mqabbel mal-bidu tal-perijodu taħt eżami.
            
         Pagi
   
               (105)
            
            
               Matul il-perijodu taħt eżami l-paga medja għal kull impjegat baqgħet stabbli u għalhekk baqgħet taħt ir-rata ta’ inflazzjoni. Minħabba l-fatt li l-impjiegi naqsu matul dak il-perijodu, kif jidher fit-tabella ta’ qabel, l-ispiża totali fuq il-pagi naqset ukoll.
            
         Produttività
   
               (106)
            
            
               Il-produttività tal-forza tax-xogħol ta’ l-industrija Komunitarja, imkejla bħala l-output għal kull persuna impjegata kull sena, l-ewwel żdiedet b’4 % mill-2000 sa l-2001, imbagħad waqgħet b’madwar 2 % bejn l-2001 u l-2002, u reġgħet telgħet fl-2003 u l-IP. Fi tmiem il-perijodu taħt eżami, il-produttività kienet 3 % ogħla minn dik osservata fil-bidu tal-perijodu. Iż-żieda fil-produttività tista’ tiġi spjegata parzjalment bl-investimenti mmirati biex itejbu l-effiċjenza tat-tagħmir eżistenti kif dikjarati fil-premessa (102) ta’ hawn fuq.
            
         Skala ta’ marġni ta’ dumping
   
               (107)
            
            
               Fir-rigward ta’ l-impatt fuq l-industrija Komunitarja ta’ l-iskala tal-marġni attwali ta’ dumping, minħabba l-volum u l-prezzijiet ta’ l-importazzjonijiet mill-pajjiżi konċernati, dan l-impatt ma jistax jiġi kkunsidrat negliġibbli, speċjalment fi swieq trasparenti u għalhekk sensittivi ħafna għall-prezzijiet bħal dak tal-prodott konċernat.
            
         Irkupru mill-effetti ta’ dumping jew sussidju fil-passat
   
               (108)
            
            
               Kif spjegat qabel, il-miżuri fuq l-importazzjonijiet ta’ GOES b’wisa’ ta’ aktar minn 500 mm, li joriġinaw fir-Russja, kienu fis-seħħ matul il-perijodu kollu taħt eżami. Madankollu, huwa mfakkar li dan jikkonċerna biss porzjon tal-prodott konċernat mill-investigazzjoni attwali minħabba l-fatt li l-proċediment preżenti jikkonċerna GOES ta’ kull wisa’ mir-Russja, iżda wkoll dawk li joriġinaw mill-Istati Uniti. Għalhekk, l-industrija Komunitarja rkuprat parzjament biss minħabba l-fatt li sussegwentement iffaċċjat ukoll iż-żieda ta’ importazzjonijiet oġġett ta’ dumping ta’ kull wisa’ ta’ GOES mir-Russja u l-Istati Uniti.
            
         4.   Żviluppi wara l-perijodu ta’ investigazzjoni
   
               (109)
            
            
               Ċerti partijiet interessati sostnew li seħħew żviluppi importanti wara l-perijodu ta’ investigazzjoni u li dawk l-iżviluppi għandhom jiġu kkunsidrati fl-analiżi minħabba l-fatt li huma allegatament jagħmlu l-impożizzjoni ta’ miżuri manifestament mhux xierqa. B’mod aktar speċifiku dawk l-allegazzjonijiet għandhom x’jaqsmu maż-żieda fil-prezzijiet tal-bejgħ ta’ l-industrija Komunitarja tal-prodott simili, kif ukoll l-għeluq tal-kumpless ta’ wieħed mill-kwerelant wara t-tmiem il-perijodu ta’ investigazzjoni.
            
         
               (110)
            
            
               L-ewwel għandu jiġi nnotat li skond l-Artikolu 6(1) tar-Regolament bażiku, l-informazzjoni fir-rigward ta’ perijodu sussegwenti għall-perijodu ta’ investigazzjoni, normalment, m'għandhiex tiġi kkunsidrata. Ir-raġuni għal dan hija li għandhom jiġu stabbiliti l-fatti rilevanti, u dawn għandhom jiġu verifikati, matul perijodu ta’ żmien limitat u speċifikat sabiex jiġi żgurat li r-riżultati ta’ l-investigazzjoni jkunu rappreżentattivi u affidabbli, u wkoll minħabba l-fatt li inkella, l-investigazzjoni titwal għalxejn minħabba li l-fatti miġburin għal perijodu partikolari, jiġifieri, il-perijodu ta’ investigazzjoni, ma jkunux qed jirriflettu s-sitwazzjoni prevalenti fi stadju aktar tard.
            
         
               (111)
            
            
               Mill-formulazzjoni tar-Regolament bażiku jirriżulta li l-iżviluppi li jseħħu wara l-perijodu ta’ investigazzjoni għandhom jiġu kkunsidrati biss jekk ikunu ta’ natura eċċezzjonali, u tabilħaqq jagħmlu l-impożizzjoni ta’ miżuri manifestament mhux xierqa. Tali approċċ kien ikkonfermat ukoll mill-Qorti Ewropea tal-Prim Istanza (8).
            
         Żieda fil-prezz ta’ l-industrija Komunitarja
   
               (112)
            
            
               Ġie argumentat li l-industrija Komunitarja ħabbret żieda fil-prezz wara l-perijodu ta’ investigazzjoni, u li din iż-żieda fil-prezz kienet ta’ natura eċċezzjonali minħabba l-fatt li fl-istampa ġiet deskritta bħala waħda kbira b’mod anormali.
            
         
               (113)
            
            
               Id-data proprja nġabret mis-servizzi tal-Kummissjoni u l-evoluzzjoni tal-prezz tal-bejgħ Komunitarju medju fis-suq Komunitarju hija ppreżentata fit-tabella ta’ hawn taħt:
               
                           Prezz medju tal-bejgħ
                        
                        
                           2000
                        
                        
                           2001
                        
                        
                           2002
                        
                        
                           2003
                        
                        
                           IP
                        
                        
                           Apr-Diċ 2004
                        
                     
                           EUR/tunnellati metriċi
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
                           Indiċi: 2000 = 100
                        
                        
                           100
                        
                        
                           109
                        
                        
                           111
                        
                        
                           106
                        
                        
                           99
                        
                        
                           104
                        
                     
         
               (114)
            
            
               Mit-tabella ta’ hawn fuq jidher li jekk il-prezzijiet tabilħaqq żdiedu wara l-perijodu ta’ investigazzjoni, din iż-żieda fil-prezz hija ferm ’il bogħod milli titqies bħala waħda kbira b’mod anormali. Tabilħaqq, il-prezz medju għall-aħħar disa’ xhur ta’ l-2004 żdied b’5 % biss meta mqabbel mal-livell ta’ l-IP tagħhom, iżda l-prezzijiet ċertament ma rkuprawx meta mqabblin mal-livell tas-snin ta’ qabel.
            
         
               (115)
            
            
               Barra minn hekk, anke jekk kien ikkunsidrat li ż-żieda fil-prezz kienet tabilħaqq ta’ natura eċċezzjonali — qiegħed jiġi mfakkar li hawnhekk m’huwiex il-każ– għandha titqies ukoll l-evoluzzjoni wara l-perijodu ta’ investigazzjoni, tal-livell tal-prezz ta’ l-operaturi l-oħrajn fis-suq Komunitarju, u speċjalment dik tal-pajjiżi konċernati, kif ukoll tal-flutwazzjoni tal-prezz tal-materja prima, sabiex jiġi vverifikat jekk iż-żieda fil-prezzijiet tagħmilx tassew l-impożizzjoni tad-dazji anti-dumping, waħda manifestament mhux xierqa. Kull analiżi dettaljata f’dak ir-rigward m’hijiex ġustifikata fid-dawl ta’ l-irkupru parzjali ta’ prezzijiet kif jidher hawn fuq. Barra minn hekk, mhux magħruf jekk kwalunkwe żieda fil-prezz tkunx ta’ natura fit-tul.
            
         
               (116)
            
            
               B’mod aktar importanti, huwa mfakkar li d-danni sofruti mill-industrija Komunitarja m’humiex esklussivament ibbażati fuq il-livelli tal-prezzijiet, iżda huma karatterizzati b’deterjorazzjoni ta’ kombinazzjoni ta’ diversi indikaturi. Għalhekk, kwalunkwe żieda possibbli fil-prezzijiet, kif ukoll jekk tkun ta’ natura eċċezzjonali jew fit-tul, meta tittieħed weħidha, ma tagħmilx l-impożizzjoni ta’ miżuri mhux xierqa, jekk huma ma kinux akkompanjati bi żviluppi simili ta’ indikaturi ta’ danni oħrajn b’tali mod li l-istampa kompleta tad-danni tkun affetwata.
            
         
               (117)
            
            
               Għar-raġunijiet ta’ hawn fuq, huwa kkunsidrat li ż-żieda fil-prezz ta’ l-industrija Komunitarja li setgħet seħħet wara l-perijodu ta’ investigazzjoni ma tagħmilx din l-impożizzjoni ta’ miżuri mhux xierqa.
            
         Għeluq ta’ produttur wieħed ta’ l-industrija Komunitarja
   
               (118)
            
            
               Ċerti partijiet interessati sostnew li l-għeluq ta’ wieħed mill-produtturi li huwa parti mill-industrija Komunitarja jitlob għan-nuqqas ta’ impożizzjoni ta’ miżuri minħabba l-fatt li dan jirriżulta fi tnaqqis sinifikanti fil-kapaċità ta’ produzzjoni fil-Komunità, b’hekk possibbilment jiġġenera nuqqas ta’ GOES fis-suq Komunitarju.
            
         
               (119)
            
            
               F’dak ir-rigward, huwa nnotat li l-Artikolu 6(1) tar-Regolament bażiku li jikkonċerna avvenimenti wara l-perijodu ta’ investigazzjoni ma japplikax għad-determinazzjoni ta’ l-interess Komunitarju li huwa ttrattat fl-Artikolu 21 tar-Regolament bażiku. Ir-referenza hija għalhekk magħmula għall-premessa (174) fejn il-kwistjoni relatata mal-kapaċità ta’ produzzjoni hija indirizzata fil-qafas ta’ l-analiżi ta’ l-interess Komunitarju.
            
         
               (120)
            
            
               Madankollu, għandu jiġi kkonfermat li tħabbar l-għeluq ta’ l-impjant tal-produttur li jinsab fl-Italja, u li l-produzzjoni hemmhekk ser titkompla f’livell imnaqqas minn Ġunju ta' l-2005 u li dan l-impjant huwa mistenni jieqaf għal kollox f’Settembru ta’ l-istess sena.
            
         
               (121)
            
            
               Barra minn hekk, anke jekk l-għeluq previst ta’ l-impjant jista’ jikkostitwixxi avveniment eċċezzjonali, ta’ natura dejjiema, u għalhekk għandu jiġi kkunsidrat fil-kuntest ta’ l-analiżi, dan isaħħaħ biss dak li nstab hawn fuq, li l-industrija Komunitarja kienet qed issofri danni matul il-perijodu ta’ investigazzjoni, u li din is-sitwazzjoni prekarja kompliet wara l-perijodu ta’ investigazzjoni.
            
         5.   Konklużjoni dwar danni
   
               (122)
            
            
               Minkejja l-miżuri anti-dumping eżistenti li jikkonċernaw l-importazzjonijiet ta’ GOES kbar mir-Russja, is-sitwazzjoni ekonomika ta’ l-industrija Komunitarja ddeterjorat b’mod sinifikanti bejn l-2000 u l-IP. L-impatt pożittiv tal-miżuri imposti fuq GOES kbar mir-Russja tabilħaqq naqas minħabba li importazzjonijiet ta’ GOES ta’ kull wisa’ mir-Russja u mill-Istati Uniti saru oġġett ta’ dumping. Dawk l-importazzjonijiet kienu ferm inqas importanti fil-bidu tal-perijodu taħt eżami. Barra minn hekk, saret referenza għall-premessa (17), fejn huwa spjegat li l-miżuri anti-dumping fis-seħħ kontra GOES kbar mir-Russja kienu evitati billi r-rollijiet ta’ l-azzar elettriku orjentati skond il-vina ġew maqtugħa f’żewġ nofsijiet ta’ mhux aktar minn 500 mm.
            
         
               (123)
            
            
               Matul dan il-perijodu taħt eżami il-volum ta’ bejgħ naqas b’19 %, il-produzzjoni naqset bi 2 %, il-ħażniet żdiedu sewwa bi 18 %, u l-ishma tas-suq naqsu bi 8 punti perċentwali. Il-prezzijiet tal-produtturi Komunitarji fis-suq Komunitarju tnaqqsu żżejjed minħabba l-importazzjonijiet oġġett ta’ dumping u ma setgħux jiżdiedu biex jirriflettu l-ispiża tal-produzzjoni matul l-IP. B’riżultat ta’ dan, l-industrija għamlet telf fl-2003 u fl-IP. L-impjiegi u l-investimenti rispettivament naqsu b’5 % u b’50 % matul il-perijodu taħt eżami.
            
         
               (124)
            
            
               Aktar speċifikament, is-sitwazzjoni ekonomika ta’ l-industrija Komunitarja żviluppat kif ġej. Matul is-sena 2001, is-suq Komunitarju ra domanda ogħla u prezzijiet li żdiedu. Matul dan il-perijodu, l-industrija Komunitarja setgħet iżżid ukoll il-volumi ta’ bejgħ tagħha sa l-istess punt taż-żidiet fil-konsum u l-prezzijiet tal-bejgħ. Dan irriżulta f’sitwazzjoni ta’ qligħ u l-industrija kienet għalhekk f’pożizzjoni li tinvesti u żżid ftit il-kapaċità tal-produzzjoni tagħha. Anke jekk il-volum tal-bejgħ u l-ishma tas-suq waqgħu fl-2002, l-industrija Komunitarja rnexxielha żżomm il-livell tal-prezz tagħha, u tibqa’ profitabbli, għalkemm f’livell inqas minn dak ta’ l-2001 fid-dawl ta’ l-ispiża li qed tiżdied tal-produzzjoni f’dak iż-żmien.
            
         
               (125)
            
            
               Sa mill-2003, l-industrija Komunitarja ma setgħetx tibqa’ żżomm il-prezzijiet tagħha, li waqgħu b’mod sinifikanti, flimkien ma’ tnaqqis sostanzjali fil-volum ta’ bejgħ u ishma tas-suq. Il-prezzijiet naqsu ulterjorament matul l-IP, filwaqt li l-ispejjeż baqgħu relattivament stabbli. B’konsegwenza ta’ dan, il-qligħ laħaq livell drammatikament baxx. F’dan l-ammont ta’ telf, l-eżistenza ulterjuri ta’ l-industrija tinsab f’riskju. Tabilħaqq, wara l-perijodu ta’ investigazzjoni, l-impjant ta’ produzzjoni ta’ wieħed mill-produtturi Komunitarji ser ikollu jagħlaq.
            
         
               (126)
            
            
               Fid-dawl ta’ dan kollu huwa konkluż li l-industrija Komunitarja sofriet danni materjali skond it-tifsira ta’ l-Artikolu 3 tar-Regolament bażiku.
            
         F.   KAWŻALITÀ
   1.   Introduzzjoni
   
               (127)
            
            
               Skond l-Artikoli 3(6) u 3(7) tar-Regolament bażiku, il-Kummissjoni eżaminat jekk l-importazzjonijiet oġġett ta’ dumping tal-prodott konċernat li joriġina fil-pajjiżi konċernati kkaġunax danni lill-industrija Komunitarja sa grad li jippermettilu li jkun klassifikat bħala materjali. Fatturi magħrufin minbarra l-importazzjonijiet oġġett ta’ dumping, li jistgħu fl-istess ħin ikunu dannużi għall-industrija Komunitarja, ġew eżaminati wkoll sabiex jiġi żgurat jekk tali danni kkaġunati minn dawn il-fatturi l-oħrajn kinux attribwiti għall-importazzjonijiet oġġetti ta’ dumping.
            
         2.   Effetti ta’ importazzjonijiet oġġett ta’ dumping
   
               (128)
            
            
               Iż-żieda sinifikanti fil-volum ta’ importazzjonijiet oġġett ta’ dumping, li aktar minn triplikat matul il-perijodu taħt eżami, ħabtet fl-istess żmien mad-deterjorazzjoni tas-sitwazzjoni ekonomika ta’ l-industrija Komunitarja, li mmaterjalizzat fost oħrajn bi tnaqqis fil-volum ta’ bejgħ ta’ madwar 20 % matul l-istess perijodu. Minkejja l-fatt li huma jikkonċernaw GOES kbar biss mir-Russja, il-miżuri eżistenti ma setgħux jipproteġu b’mod suffiċjenti l-industrija Komunitarja mill-effett ta’ l-importazzjonijiet konċernati. Dan huwa speċjalment minnu meta jiġi kkunsidrat li ż-żieda sinifikanti msemmija hawn fuq ta’ importazzjoni ta’ kull wisa’ ta’ GOES, għalhekk tinkludi wkoll dawk li joriġinaw mill-Istati Uniti, u l-fatt li l-miżuri fuq GOES kbar kienu xi drabi evitati billi l-pjanċi nqatgħu, kif spjegat fil-premessa (17).
            
         
               (129)
            
            
               L-effett negattiv tal-volum dejjem jikber ta’ importazzjonijiet oġġett ta’ dumping kien imsaħħaħ ukoll sa mis-sena 2002, meta l-konsum Komunitarju naqas. Fil-fatt, fil-perijodu 2002/2003, l-importazzjonijiet oġġett ta’ dumping kisbu aktar minn 5 punti perċentwali ta’ l-ishma tas-suq, filwaqt li s-sehem ta’ l-industrija Komunitarja naqas b’madwar 7 punti. Din iż-żieda f’daqqa ta’ importazzjonijiet oġġett ta’ dumping hija spjegata bi tnaqqis drammatiku fil-prezzijiet korrispondenti matul l-istess perijodu. Fil-fatt, f’sena waħda biss, il-prezzijiet naqsu minn 1 282 għal 1 049 €/tunnellata, jiġifieri tnaqqis ta’ madwar 15 %. Dan irriżulta fi tnaqqis importanti fil-volum ta’ bejgħ ta’ l-industrija Komunitarja matul il-perijodu korrispondenti. Waqt li l-industrija Komunitarja l-ewwel ipprovat iżżomm il-livell tal-prezz medju tagħha, il-prezzijiet madankollu naqsu minn 1 254 €/t fl-2002 għal 1 189 €/t fl-2003. Minn hemm ’il quddiem l-industrija ma kellhiex triq oħra ħlief li tnaqqas il-prezzijiet tagħha sabiex iżżomm il-volum ta’ bejgħ u l-ishma tas-suq matul l-IP. Dan kellu madankollu impatt negattiv dirett fuq il-qligħ tagħha li sar negattiv u laħaq -7,4 % ta’ bejgħ matul l-IP.
            
         
               (130)
            
            
               Fid-dawl tal-koinċidenza fiż-żmien li hija stabbilità b’mod ċar bejn, min-naħa l-waħda, iż-żieda ta’ importazzjonijiet oġġett ta’ dumping bi prezzijiet li qed jonqsu kontinwament u, min-naħa l-oħra, it-telf fil-volum ta’ bejgħ ta’ l-industrija Komunitarja, l-ishma tas-suq u t-tnaqqis fil-prezz li rriżultaw f’sitwazzjoni ta’ telf, huwa konkluż li l-importazzjonijiet oġġett ta’ dumping għandhom rwol importanti fis-sitwazzjoni dannuża ta’ l-industrija Komunitarja.
            
         3.   Effetti ta’ fatturi oħrajn
   Effett tar-rata tal- kambju
   
               (131)
            
            
               Waħda mill-partijiet interessati sostniet li l-ħsara mġarrba mill-industrija Komunitarja kienet ikkaġunata mill-iżvilupp tar-rata ta’ kambju USD/EUR, li kellha impatt ta’ tnaqqis fuq il-prezzijiet ta’ l-importazzjonijiet mill-Istati Uniti. Din is-sitwazzjoni għalhekk iffavoriet l-importazzjonijiet mill-Istati Uniti li kienu kapaċi jżidu l-ishma tas-suq tagħhom.
            
         
               (132)
            
            
               It-tabella ta’ hawn taħt tqabbel l-iżvilupp tar-rata ta’ kambju USD/EUR mal-prezzijiet medji ta’ importazzjoni li joriġinaw fl-Istati Uniti.
               
                            
                        
                        
                           2000
                        
                        
                           2001
                        
                        
                           2002
                        
                        
                           2003
                        
                        
                           IP
                        
                     
                           Rata ta’ kambju USD/EUR
                        
                        
                           1,082 
                        
                        
                           1,116 
                        
                        
                           1,068 
                        
                        
                           0,894 
                        
                        
                           0,860 
                        
                     
                           Indiċi 2000 = 100
                        
                        
                           100
                        
                        
                           103
                        
                        
                           99
                        
                        
                           83
                        
                        
                           79
                        
                     
                           Prezz ta’ importazzjoni US (€)
                        
                        
                           1 945 
                        
                        
                           1 741 
                        
                        
                           1 543 
                        
                        
                           1 171 
                        
                        
                           1 133 
                        
                     
                           Indiċi 2000 = 100
                        
                        
                           100
                        
                        
                           90
                        
                        
                           79
                        
                        
                           60
                        
                        
                           58
                        
                     
         
               (133)
            
            
               Jidher li mid-data ta’ hawn fuq m’hemmx korrelazzjoni ċara bejn l-iżvilupp tar-rata tal-kambju USD/EUR u l-prezzijiet medji ta’ l-importazzjoni tal-prodott konċernat li joriġina fl-Istati Uniti. Tabilħaqq, matul il-perijodu 2000-2002, il-prezzijiet ta’ importazzjoni kienu diġà naqsu b’21 %, filwaqt li r-rati ta’ kambju baqgħu stabbli. Barra minn hekk, id-data ta’ hawn fuq tindika b’mod ċar li, matul il-perijodu taħt eżami, it-tnaqqis tal-prezzijiet medji ta’ importazzjoni rilevanti (-42 %) kien aktar b’saħħtu mill-iżvilupp negattiv tar-rata tal-kambju (-21 %). Dan kien speċjalment il-każ fil-perijodu 2002/2003 meta l-prezzijiet medji ta’ importazzjoni wrew it-tnaqqis l-aktar b’saħħtu tiegħu. Huwa għalhekk konkluż li l-effetti tar-rati ta’ kambju, jekk eżistenti, ma jistgħux jiġu kkunsidrati bħala kawża sostanzjali għas-sitwazzjoni dannuża ta’ l-industija Komunitarja.
            
         Prestazzjoni ta’ produtturi Komunitarji oħrajn
   
               (134)
            
            
               It-tabella ta’ hawn fuq turi li l-bejgħ tal-produtturi Komunitarji l-oħrajn fis-suq Komunitarju naqas bi kważi 20 % matul il-perijodu taħt eżami. L-ishma tas-suq korrispondenti wkoll naqsu minn 9,2 % fl-2000 għal 8,3 % matul il-perijodu ta’ investigazzjoni. Fuq bażi ta’ l-informazzjoni disponibbli huwa għalhekk konkluż li l-produtturi Komunitarji l-oħrajn kienu f’sitwazzjoni simili għal dik ta’ l-industrija Komunitarja u ma ġiet ikkaġunata ebda ħsara għall-industrija Komunitarja.
            
         Prestazzjoni ta’ l-esportazzjoni ta’ l-industrija Komunitarja
   
               (135)
            
            
               Wieħed mill-partijiet interessati sostna li parti mid-danni sofruti mill-industrija Komunitarja jistgħu jiġu attribwiti għall-prestazzjoni ta’ l-esportazzjoni ta’ l-industrija Komunitarja. Kien argumentat li l-industrija Komunitarja naqqset il-bejgħ domestiku tagħha deliberatament favur l-esportazzjonijiet profitabbli għal pajjiżi li m’humiex fl-UE.
            
         
               (136)
            
            
               It-tabella ta’ hawn fuq turi li tabilħaqq l-industrija Komunitarja żiedet l-esportazzjonijiet tagħha matul il-perijodu taħt eżami u speċjalment mill-2002 ’il quddiem. Madankollu, din iż-żieda tidher aħjar fid-dawl taż-żieda ta’ importazzjonijiet oġġett ta’ dumping fis-suq Komunitarju, fi żmien meta l-konsum naqas u l-prezzijiet Komunitarji kienu mrażżna sa ċertu punt. Taħt dawn iċ-ċirkostanzi l-industrija Komunitarja rreaġixxiet, sabiex tillimita d-danni, bi sforz li jiżdiedu l-esportazzjonijiet tagħha.
            
         
               (137)
            
            
               Huwa mfakkar ukoll li s-suq Komunitarju jibqa’ s-suq naturali ta’ l-industrija Komunitarja. Fil-fatt, fis-sena 2001, meta s-sitwazzjoni fis-suq Komunitarju saret aktar favorevoli, l-industrija Komunitarja żiedet il-volum ta’ bejgħ domestiku, u l-bejgħ ta’ prodotti esportati naqas.
            
         
               (138)
            
            
               Barra minn hekk, għandu jiġi nnotat li d-danni mġarrba mill-industrija Komunitarja ma kinux jinkludu biss telf fil-volum ta’ bejgħ u fl-ishma tas-suq fis-suq Komunitarju. Kien karatterizzat ukoll bi tnaqqis qawwi fil-prezz ikkaġunat minn importazzjonijiet oġġett ta’ dumping, u qtugħ żejjed fil-prezzijiet ta’ l-industrija Komunitarja, li rriżulta f’telf finanzjarju konsiderevoli. Tali effett negattiv fuq il-prezzijiet ċertament ma jistax jiġi attribwit għal żieda fil-bejgħ ta’ l-esportazzjoni tal-prodott konċernat. Anzi, huwa kkunsidrat li ż-żieda fil-volum ta’ bejgħ ta’ prodotti esportati setgħet ħalliet lill-industrija Komunitarja tibbenefika minn ekonomiji ta’ skala u għalhekk dan huwa ta’ benefiċċju fuq l-ispejjeż globali għall-prodott simili. Fin-nuqqas ta’ tali esportazzjonijiet li qed jiżdiedu, huwa mistenni li t-telf ikun anke aktar sinfikanti. Huwa għalhekk konkluż li d-danni mġarrba mill-industrija Komunitarja ma jistgħux jiġu attribwiti għall-esportazzjonijiet tagħha li qed jiżdiedu.
            
         Importazzjonijiet mhux oġġetti ta’ dumping mill-pajjiżi konċernati
   
               (139)
            
            
               Importazzjonijiet mhux oġġetti ta’ dumping mir-Russja żdiedu b’66 % matul il-perijodu taħt eżami, li jikkorrispondi għal gwadann fis-sehem tas-suq ta’ kważi 3 punti perċentwali.
            
         
               (140)
            
            
               F’dan ir-rigward, għandu l-ewwel jiġi nnotat li din iż-żieda fl-importazzjonijiet kienet inqas qawwija minn dik ta’ l-importazzjonijiet oġġetti ta’ dumping, kif iddikjarat fil-premessa 75 ta’ hawn fuq. It-tieni, kien stabbilit ukoll li l-livell tal-prezz ta’ l-importazzjonijiet mhux oġġett ta’ dumping kien ogħla minn dak ta’ importazzjonijiet oġġett ta’ dumping. Tabilħaqq, filwaqt li l-marġni ta’ tnaqqis żejjed ta’ 6,1 % kien stabbilit fil-każ ta’ importazzjonijiet mhux oġġett ta’ dumping, il-marġni ta’ tnaqqis żejjed għal importazzjonijiet oġġett ta’ dumping għandhom firxa ta’ bejn 14,4 % u 26,6 %.
            
         
               (141)
            
            
               Għal dawn ir-raġunijiet ġie konkluż li kwalunkwe impatt fuq is-sitwazzjoni ta’ l-industrija Komunitarja kien limitat u ma jistax jiġi kkunsidrata bħala raġuni determinanti għas-sitwazzjoni dannuża ta’ l-industrija Komunitarja.
            
         Importazzjonijiet minn pajjiżi terzi oħrajn
   
               (142)
            
            
               It-tabella ta’ hawn fuq tindika li l-importazzjonijiet minn pajjiżi terzi oħrajn naqsu f’termini assoluti u relattivi. Fl-istess ħin, il-prezz medju ta’ bejgħ korrispondenti żdied. Ġie għalhekk konkluż li l-importazzjonijiet minn pajjiżi terzi oħrajn ma kkontribwixxewx għad-danni mġarrba mill-industrija Komunitarja.
            
         Tnaqqis fid-domanda
   
               (143)
            
            
               F’suq fejn id-domanda qed tonqos, huwa mistenni li l-operaturi kollha jiffaċċjaw tnaqqis fil-bejgħ tagħhom. Dan kien il-każ ta’ l-industrija Komunitarja. Madankollu dak il-bejgħ naqas aktar mill-konsum matul il-perijodu taħt eżami. Filwaqt li l-industrija Komunitarja, il-produtturi Komunitarji l-oħrajn u l-pajjiżi terzi l-oħrajn tilfu volum ta’ bejgħ u sehem tas-suq matul il-perijodu taħt eżami, il-volum ta’ importazzjonijiet oġġett ta’ dumping żdied aktar mit-triplu u kiseb sehem tas-suq sinifikanti matul l-istess perijodu. Kif jidher fl-analiżi tad-danni, id-domanda naqset b’madwar 25 000 tunnellata matul il-perijodu taħt eżami, il-bejgħ ta’ l-industrija Komunitarja naqas b’madwar 40 000 tunnellata iżda l-importazzjonijiet mill-pajjiżi konċernati żdiedu b’madwar 30 000 tunnellata.
            
         
               (144)
            
            
               F’dan il-kuntest, anke jekk it-tnaqqis fid-domanda seta’ jikkontribwixxi għal tnaqqis fil-bejgħ ta’ l-industrija Komunitarja, huwa konkluż li l-ħsara li tikkonsisti prinċipalment minn telf fl-ishma tas-suq, tnaqqis fil-prezz u sitwazzjoni ta’ telf, tista’ tiġi attribwita għal dak il-fattur sa ċertu grad biss, jew xejn.
            
         4.   Konklużjoni tal-kawżalità
   
               (145)
            
            
               F’konklużjoni, huwa kkonfermat li d-danni materjali mġarrba mill-industrija Komunitarja, li huma kkaratterizzati speċjalment minn tnaqqis fil-volum tal-bejgħ, l-ishma tas-suq u l-prezz tal-bejgħ ta’ unità li jirriżultaw fi tnaqqis ta’ l-indikaturi tal-profitabbiltà, kienu kkaġunati mill-importazzjonijiet oġġett ta’ dumping konċernati.
            
         
               (146)
            
            
               Tabilħaqq, hemm koinċidenza ċara fiż-żmien bejn iż-żieda fl-importazzjonijiet oġġett ta’ dumping u t-tnaqqis fil-volum tal-bejgħ u s-sehem tas-suq ta’ l-industrija Komunitarja. It-tnaqqis fil-prezz ikkawżat minn importazzjonijiet oġġett ta’ dumping kien speċjalment qawwi mill-2002. Fl-2003, l-industrija Komunitarja ippruvat iżżomm il-livelli tal-prezzijiet tagħha, iżda ma kellha ebda għażla oħra ħlief li ssegwi l-livell ta’ prezzijiet stabbiliti mill-importazzjonijiet oġġett ta’ dumping sabiex iżżomm ċertu livell ta’ bejgħ. Dan irriżulta f’sitwazzjoni ta’ telf.
            
         
               (147)
            
            
               Ma nstabx li l-fatturi l-oħrajn identifikati jiksru r-rabta kawżali stabbilita hawn fuq, anke jekk jiġi kkunsidrat l-effett magħqud tagħhom. It-tnaqqis fil-konsum seta’ kkontribwixxa għal tnaqqis fil-volum ta’ bejgħ ta’ l-industrija Komunitarja. Madankollu, jista’ jkun iddikjarat b’mod raġonevoli li fin-nuqqas ta’ żieda fl-importazzjonijiet oġġett ta’ dumping bi prezz baxx, is-sitwazzjoni ta’ l-industrija Komunitarja żgur ma kinitx tkun affettwata sa dan il-punt, minħabba l-fatt li ma kienx ikun hemm tnaqqis fis-sehem tas-suq. Huwa kkunsidrat ukoll li l-importazzjonijiet mhux oġġett ta’ dumping mir-Russja kellhom biss impatt negattiv limitat. Finalment, l-iżvilupp tar-rata tal-kambju USD/EUR ma spjegatx il-livell għoli ta’ dumping stabbilit għall-Istati Uniti u l-ħsara mġarrba mill-industrija Komunitarja.
            
         
               (148)
            
            
               Huwa għalhekk konkluż li l-importazzjonijiet oġġett ta’ dumping li joriġinaw fil-pajjiżi konċernati kkaġunaw ħsara materjali lill-industrija Komunitarja skond it-tifsira ta’ l-Artikolu 3(6) tar-Regolament bażiku.
            
         G.   INTERESS KOMUNITARJU
   
               (149)
            
            
               Ġie eżaminat jekk, minkejja l-konklużjonijiet dwar id-dumping, id-danni u l-kawżalità, kienx hemm raġunijiet persważivi li setgħu jwasslu għall-konklużjoni li m’huwiex fl-interess Komunitarju li jiġu adottati xi miżuri f’dan il-każ partikolari. Għal din ir-raġuni, u skond l-Artikolu 21(1) tar-Regolament bażiku, kien ikkunsidrat l-impatt mistenni ta’ l-impożizzjoni u n-nuqqas ta’ impożizzjoni ta’ miżuri għall-partijiet kollha konċernati fl-investigazzjoni.
            
         1.   Interess ta’ l-industrija Komunitarja
   
               (150)
            
            
               L-analiżi ta’ danni wriet li taħt ċirkostanzi ta’ kummerċ ġust, l-industrija Komunitarja hija vijabbli u ta’ qligħ u l-industrija investiet ukoll sabiex tibqa’ kompetittiva. Dan kien il-każ fis-snin 2001 u 2002, meta l-industrija Komunitarja bbenefikat ukoll mill-miżuri anti-dumping fis-seħħ kontra GOES kbar mir-Russja, u l-livell ta’ l-importazzjonijiet oġġett ta’ dumping konċernati kien għadu mhux daqshekk sinifikanti daqs kemm kien matul l-IP.
            
         
               (151)
            
            
               Huwa mfakkar ukoll li din l-industrija għaddiet minn programm maġġuri ta’ ristrutturar fil-Komunità fl-1999. L-għaqda tat-tliet kwerelanti f’dak iż-żmien kien maħsub sabiex joħloq entità ikbar li setgħet tikkompeti b’aktar effiċjenza u żżid l-investimenti.
            
         
               (152)
            
            
               Sa mis-sena 2002, iż-żieda kontinwa ta’ l-importazzjonijiet oġġett ta’ dumping bi prezz baxx ikkawżat tnaqqis ġenerali fil-prezz fis-suq Komunitarju, li ħabbat wiċċu wkoll ma’ tnaqqis fil-konsum. L-industrija Komunitarja kienet qed tagħmel it-telf u għalhekk kienet vulnerabbli ħafna. It-telf kien tant kbir li l-produttur Taljan ħabbar għeluq f’fażijiet tal-fabbrika tiegħu. L-iżvilupp tas-suq fl-Italja juri biċ-ċar sa liema punt l-importazzjonijiet oġġett ta’ dumping affettwaw b’mod negattiv is-sitwazzjoni ekonomika ta’ l-industrija Komunitarja.
            
         
               (153)
            
            
               Huwa għalhekk importanti li l-prezzijiet jitreġġgħu lura għal-livell mhux oġġett ta’ dumping jew ta’ l-inqas mhux dannuż sabiex il-produtturi varji kollha jkunu jistgħu joperaw fis-suq Komunitarju taħt ċirkostanzi ta’ kummerċ ġust normali. Dan jippermetti lill-industrija Komunitarja tikseb mill-ġdid volum sodisfaċenti ta’ qligħ. Fin-nuqqas ta’ l-impożizzjoni ta’ miżuri, ma jistax jiġi eskluż li l-industrija Komunitarja tiffaċċja aktar għeluq ta’ impjanti.
            
         
               (154)
            
            
               F’konklużjoni, kwalunkwe impożizzjoni ta’ miżuri anti-dumping għandha tippermetti lill-industrija Komunitarja tirkupra mill-effetti ta’ dumping dannużi li nstabu.
            
         2.   Interess ta’ l-utenti fil-Komunità
   
               (155)
            
            
               GOES jintużaw prinċipalment fil-manifattura ta’ trasformaturi ta’ enerġija u ta' distribuzzjoni. Il-manifatturi tat-trasformaturi jikkostitwixxu industrija stabbilità fit-tul li tradizzjonalment tforni produtturi kbar ta’ l-enerġija. L-industrija tat-trasformaturi, b’mod ġenerali, tagħmel parti minn gruppi industrijali kbar, li għandhom preżenza madwar id-dinja kollha. Madankollu, fis-suq, joperaw ukoll xi kumpanniji indipendenti iżgħar.
            
         
               (156)
            
            
               Il-prodott konċernat huwa kkunsidrat bħala oġġett ta’ spiża sinifikanti għall-utenti minħabba l-fatt li l-GOES jirrappreżentaw medja ta’ madwar 10 % u 30 % ta’ l-ispiża totali tal-produzzjoni tat-trasformaturi.
            
         
               (157)
            
            
               Tweġibiet sostanzjati tal-kwestjonarju, jiġifieri, li jinkludu l-informazzjoni finanzjarja kollha mitluba, ġew riċevuti minn 16-il utent. Xi utenti oħrajn ukoll ippreżentaw il-kummenti tagħhom bil-miktub, iżda mingħajr ma pprovdew informazzjoni dettaljata. Skond l-informazzjoni finanzjarja li huma ppreżentaw, l-utenti kooperanti jirrappreżentaw madwar 30 % tal-konsum globali Komunitarju.
            
         
               (158)
            
            
               B’mod ġenerali, l-utenti esprimew l-oppożizzjoni tagħhom għall-impożizzjoni ta’ miżuri. L-ewwel, huma sostnew li l-impożizzjoni ta’ miżuri anti-dumping għandha tirriżulta fil-waqfien ta’ importazzjonijiet mill-pajjiżi konċernati u għalhekk tagħmilhom dipendenti fuq l-industrija Komunitarja, li x’aktarx issib ruħha wkoll f’sitwazzjoni monopolistika. Barra minn hekk, huma sostnew li l-impożizzjoni ta’ miżuri għandha tirriżulta f’żieda sinifikanti fil-prezz, b’hekk taffettwa b’mod negattiv il-kompetittività vis-à-vis l-industrija tat- trasformaturi mhux Komunitarja. Finalment, huma sostnew li, jekk jiġu imposti l-miżuri, l-industrija Komunitarja ma jkollhiex kapaċità biżżejjed biex tforni l-industrija ta’ l-utent.
            
         
               (159)
            
            
               Qabel ma jiġu indirizzati b'mod speċifiku l-kwistjonijiet li tqajmu mill-industrija ta’ l-utent, f’dan l-istadju għandha tissemma ċerta informazzjoni ta’ sfond, sabiex tiġi vvalutata kif xieraq is-sitwazzjoni dwar is-suq Komunitarju.
            
         
               (160)
            
            
               Għandu jiġi nnotat li n-numru ta’ produtturi tal-prodott konċernat madwar id-dinja kollha huwa kemmxejn limitat. Tabilħaqq, 13-il produttur biss madwar id-dinja kollha jopera fil-kummerċ ta’ GOES. Hemm tnejn fil-Ġappun, fl-Istati Uniti u r-Russja, wieħed kull wieħed fil-Korea t’Isfel, fiċ-Ċina u fil-Brażil u sitta fil-Komunità Ewropea (li minnhom tlieta huma relatati). Il-Komunità Ewropea hija għalhekk is-suq bl-ogħla numru ta’ produtturi. In-netwerk ta’ distribuzzjoni tal-produtturi Ġappuniżi u ta’ l-Istati Uniti huwa organizzat partikolarment tajjeb minħabba l-fatt li għandhom iċ-ċentri ta’ servizz tagħhom stess u/jew importaturi relatati fl-UE. Barra minn hekk, jidher li tliet produtturi biss madwar id-dinja kollha huma kapaċi jfornu ċerti tipi permeabbli ferm (ittrattati bil-lażer) tal-prodott konċernat. Dawn il-produtturi jinsabu fl-UE, fl-Istati Uniti u fil-Ġappun.
            
         
               (161)
            
            
               Għandu jiġi mfakkar li fl-1999, tliet produtturi Komunitarji għaqqdu l-attivitajiet tagħhom taħt l-istess kumannija holding (ThyssenKrupp) sabiex joħolqu entità ikbar li tkun tista’ tikkompeti b’aktar effiċjenza ma’ produtturi ta’ GOES oħrajn fis-suq dinji. Fl-istess ħin, din l-għaqda kienet analizzata fid-dettall mill-Kummissjoni Ewropea, u din ġiet approvata.
            
         
               (162)
            
            
               Finalment, l-investigazzjoni wriet li l-utenti kooperanti xtraw globalment matul l-IP 10 % u 15 % rispettivament tal-GOES tagħhom minn produtturi Russi u Amerikani li għalihom kien stabbilit id-dumping. Fi kliem ieħor, l-utenti kooperanti globalment ibbażaw prinċipalment fuq sorsi ta’ forniment oħrajn: 75 % tax-xiri tagħhom kienu minn sorsi mhux oġġett ta’ dumping, li minnhom madwar 60 % inxtraw mill-industrija Komunitarja. Utent wieħed biss xtara GOES esklussivament minn sorsi oġġett ta’ dumping, iżda riċentament qaleb għall-provvista ta’ l-industrija Komunitarja.
            
         
               (163)
            
            
               F’dan l-isfond, u meta wieħed jikkunsidra l-ewwel talba li saret mill-utenti biex huma jsiru esklussivament dipendenti fuq il-fornitura ta’ l-industrija Komunitarja, l-ewwel għandu jiġi mfakkar li l-objettiv tad-dazji anti-dumping m’huwiex li jagħlqu s-suq Komunitarju għal kwalunkwe importazzjoni, iżda li jerġgħu jġibu sitwazzjoni ta’ kummerċ ġust billi jitneħħa l-effett dannuż tad-dumping. L-importazzjonijiet mill-pajjiżi konċernati m’humiex għalhekk mistennija li jiġu fi tmiem, iżda li jkomplu, minkejja l-livelli tal-prezzijiet mhux oġġett ta’ dumping jew mhux dannużi.
            
         
               (164)
            
            
               Dan huwa ċertament il-każ għar-Russja minħabba l-fatt li ebda marġni ta’ dumping ma kien stabbilit għall-produttur esportatur Russu maġġuri, li rrappreżenta madwar 75 % ta’ l-importazzjonijiet Russi matul l-IP, u minħabba l-fatt li marġni relattivament limitat biss ta’ dumping, jiġifieri 11,5 %, kien stabbilit għall-produttur esportatur l-ieħor. Saret ukoll referenza għall-intestatura I. hawn taħt, fejn ġie ssuġġerit li l-miżuri bbażati fuq il-kisbiet ta’ l-investigazzjoni preżenti għandhom jieħdu post dawk attwalment fis-seħħ li jikkonċernaw GOES kbar mir-Russja, b’firxa ta’ bejn 14,7 % u 40,1 %. Fi kliem ieħor, fil-każ tar-Russja, il-piż globali tal-miżuri anti-dumping stabbiliti mill-investigazzjoni preżenti jkun ferm inqas importanti mill-miżuri attwalment fis-seħħ.
            
         
               (165)
            
            
               Fil-każ ta’ l-Istati Uniti, l-importazzjonijiet huma mistennija wkoll ikomplu fid-dawl tad-domanda kontinwa fis-suq Komunitarju għal tipi speċifiċi tal-prodott konċernat, li huma prodotti biss minn numru limitat ta’ fornituri madwar id-dinja.
            
         
               (166)
            
            
               Barra minn hekk, saret referenza għall-premessi (190) sa (193) dwar l-impenji tal-prezz offruti miż-żewġ prodotturi esportaturi konċernati. B’dawk l- impenji, il-produtturi esportaturi huma responsabbli li jbigħu l-prodott tagħhom fis-suq Komunitarju aktar minn ċertu livell ta’ prezz li jneħħi l-effett dannuż tad-dumping. Huwa għalhekk mistenni li l-importazzjonijiet mill-pajjiżi konċernati ma jieqfux.
            
         
               (167)
            
            
               Minħabba l-fatt li l-importazzjonijiet mill-pajjiżi konċernati huma mistennija li jkomplu, u minħabba l-fatt li s-sorsi alternattivi ta’ forniment għadhom jeżistu, l-allegazzjoni li l-impożizzjoni ta’ dazji anti-dumping se twassal sabiex l-industrija Komunitarja jkollha sitwazzjoni monopolistika hija mingħajr bażi. Tabilħaqq, mhux biss l-importazzjonijiet mill-pajjiżi konċernati huma mistennija li jkomplu, iżda wkoll dawk minn pajjiżi terzi oħrajn. Barra minn hekk, l-industrija Komunitarja tikkonsisti minn aktar minn produttur wieħed, u l-produtturi Komunitarji l-oħrajn (mhux parti mill-industrija Komunitarja) huma wkoll attivi fis-suq.
            
         
               (168)
            
            
               Ċerti partijiet sostnew li s-sitwazzjoni monopolistika ta’ l-industrija Komunitarja għandha tiżdied speċifikament fir-rigward ta’ ċerti tipi speċifiċi tal-prodott konċernat, jiġifieri, ċerti tipi ferm permeabbli, li jistgħu jiġu prodotti biss minn numru verament limitat ta’ produtturi madwar id-dinja. F’dan ir-rigward, għandu l-ewwel jiġi nnotat li l-investigazzjoni kkonkludiet li għall-finijiet tal-proċediment anti-dumping attwali, it-tipi kollha tal-prodott konċernat għandhom jiġu kkunsidrati bħala prodott wieħed ewlieni. L-investigazzjoni, inkluż l-analiżi ta’ l-interess Komunitarju, għandha għaldaqstant titwettaq fir-rigward tal-prodott konċernat globalment, u mhux individwalment għal ċerti tipi speċifiċi.
            
         
               (169)
            
            
               Minkejja dan ta’ hawn fuq, huwa veru li tipi ferm permeabbli tal-prodott konċernat huma tabilħaqq iffabbrikati biss minn numru limitat ta’ produtturi madwar id-dinja, jiġifieri, produttur wieħed fl-Istati Uniti, tnejn fil-Ġappun u ieħor fil-Komunità (ara hawn fuq). F’dan ir-rigward, qiegħed jiġi mfakkar li dawk is-sorsi ta’ forniment huma mistennija jibqgħu disponibbli wara l-impożizzjoni tal-miżuri, inkluż dawk l-importazzjonijiet mill-Istati Uniti, minkejja li jkunu bi prezzijiet mhux oġġetti għal dumping jew dannużi. Għalhekk, jista’ jkun mistenni li l-livell suffiċjenti ta’ kompetizzjoni jibqa’ wkoll l-istess fir-rigward ta’ dawn it-tipi ta’ prodotti speċifiċi.
            
         
               (170)
            
            
               Barra minn hekk, l-argument li l-impożizzjoni ta’ miżuri jmur kontra l-interess Komunitarju minħabba li ftit kumpanniji li jipproduċu dawk it-tipi speċifiċi ma jistax jiġi kkunsidrat bħala raġuni valida għall-aċċettazzjoni li wieħed minn dawk il-produtturi, f’dan il-każ il-produttur ta’ l-Istati Uniti, ibigħ il-prodotti tiegħu bi prezzijiet oġġett ta’ dumping jew dannużi fis-suq Komunitarju. Qiegħed jiġi mfakkar li ġie stabbilit marġni sostanzjali ta’ dumping ta’ 47,6 % fir-rigward ta’ din il-kumpannija. L-investigazzjoni wriet li l-utenti xtraw porzjon sinifikanti tal-prodotti tagħhom, inkluż tipi ferm permeabbli, mill-industrija Komunitarja u li l-pressjoni kontinwa fuq il-prezzijiet kkawżat mill-importazzjonijiet oġġett ta’ dumping tista’ twassal għall-għeluq ta’ impjanti fil-Komunità. Fin-nuqqas ta’ miżuri anti-dumping li jneħħu l-impatt negattiv tad-dumping dannuż, ma jistax jiġi eskluż li l-utenti jsiru esklussivament dipendenti fuq l-importazzjonijiet, li żgur ikun ta’ detriment għall-kompetizzjoni u għall-industija ta’ l-utenti.
            
         
               (171)
            
            
               Fir-rigward tat-talba li l-prezzijiet tal-prodott konċernat jiżdiedu fis-suq Komunitarju jekk jiġu imposti miżuri anti-dumping, għandu jiġi rikonoxxut li minħabba l-fatt li l-objettiv tal-miżuri huwa li jitneħħa d-dumping dannuż, jista’ jkun mistenni wkoll li kwalunkwe impożizzjoni ta’ miżuri jkollha tassew effett globali ta’ żieda fuq il-prezzijiet. Madankollu huwa mistenni li dan l-effett jibqa’ moderat.
            
         
               (172)
            
            
               Tabilħaqq, jibqgħu diversi sorsi ta’ forniment li ma jkunux affettwati mill-miżuri u li jiżguraw kompetizzjoni. Barra minn hekk, kif diġà ssemma hawn fuq, fir-rigward tar-Russja, fid-dawl tal-livell tal-miżuri stabbiliti minn din l-investigazzjoni u minħabba l-fatt li dawn il-miżuri għandhom jieħdu post il-miżuri eżistenti li jirrigwardaw GOES kbar (ara l-premessi 194, 195), miżuri anti-dumping ibbażati fuq il-kisbiet attwali jkollhom impatt iżgħar fuq il-miżuri fis-seħħ matul l-IP. Tabilħaqq, meta jiġi applikat livell ta’ miżuri kif stabbilit b’din l-investigazzjoni dwar importazzjonijiet Russi tal-prodott konċernat fil-Komunità matul l-IP, id-dazji anti-dumping ikunu globalment erba’ darbiet inqas mid-dazji fil-fatt imħallsa.
            
         
               (173)
            
            
               Fir-rigward ta’ importazzjonijiet mill-Istati Uniti, f’applikazzjoni tar-regola ta’ dazju inqas, għandha titneħħa biss il-parti dannuża tal-marġni anti-dumping, li għandha fuq medja ġġib lura l-prezz ta’ l-importazzjonijiet ta’ l-Istati Uniti għal livell li huwa inqas mil-livell ta’ l-2002 tagħha.
            
         
               (174)
            
            
               L-allegazzjoni li l-impożizzjoni tal-miżuri anti-dumping għandhom jirriżultaw f’nuqqas għandha tiġi rifjutata wkoll. Tabilħaqq, kif stabbilit hawn fuq, fi kwalunkwe każ l-importazzjonijiet huma mistennija li jkomplu jekk jiġu imposti l-miżuri anti-dumping. Barra minn hekk, il-kapaċità tal-produzzjoni ta’ l-industrija Komunitarja hija ikbar mill-konsum globali Komunitarju matul l-IP. Barra minn hekk, jekk il-prezzijiet Komunitarji jerġgħu jinġiebu għal livell ġust, jista’ jkun mistenni li l-industrija Komunitarja terġa’ ġġib lura l-bejgħ fis-suq domestiku tagħha billi tnaqqas il-bejgħ ta’ l-esportazzjoni.
            
         
               (175)
            
            
               Xi partijiet interessati sostnew li l-għeluq ta’ l-impjant Taljan għandu jnaqqas il-kapaċità globali tal-produzzjoni tal-prodott konċernat ta’ l-industrija Komunitarja, b’hekk possibilment jirriżulta f’nuqqasijiet fis-suq Komunitarju. Dan l-argument huwa madankollu ambigwu minħabba l-fatt li huwa aktar mistenni li jitlob għall-protezzjoni ta’ l-industrija Komunitarja kontra l-importazzjonijiet oġġett ta’ dumping, sabiex jimpedixxi l-għeluq ta’ impjanti oħrajn u b’hekk iżomm il-kapaċità produttiva.
            
         
               (176)
            
            
               Barra minn hekk, għandu jiġi nnotat li anke wara t-tħabbir ta’ l-għeluq ta’ l-impjant, il-kapaċità globali tal-produzzjoni industrijali Komunitarja tkun għadha ikbar mid-domanda Komunitarja matul l-IP, u din hija l-intenzjoni tal-bqija tal-produtturi biex jinvestu fil-kapaċitajiet ta’ produzzjoni tagħhom sabiex jiggarantixxu aktar forniment suffiċjenti fis-suq Komunitarju. Sitwazzjoni fejn il-kompetizzjoni ġusta u l-livell tal-prezz ikunu restawrati fis-suq Komunitarju, li b’hekk ikun żgurat redditu sodisfaċenti għall-industrija Komunitarja, għandha żgur tiffavorixxi tali investimenti u ġġib lura l-bejgħ fis-suq Komunitarju.
            
         
               (177)
            
            
               Finalment, għandu jiġi nnotat li l-parti l-kbira ta' l-allegazzjonijiet ta’ hawn fuq kienu diġà saru minn utenti fil-qafas ta’ l-investigazzjonijiet preċedenti li wasslu għall-impożizzjoni tal-miżuri anti-dumping fuq GOES kbar mir-Russja. Minkejja dawk l-allegazzjonijiet, li f’dak iż-żmien kienu kollha rifjutati għax kienu kkunsidrati mingħajr bażi jew li ma nstabux li kienu kontra l-interess Komunitarju in ġenerali, l-utenti ma pprovdew l-ebda evidenza, fil-qafas ta’ l-investigazzjoni attwali, li dawk il-miżuri kellhom tabilħaqq l-impatt negattiv li ġie allegat f’dak iż-żmien. Dan jindika li kwalunkwe miżura bbażata fuq il-kisbiet attwali hija wkoll mistennija li ma jkollhiex impatt negattiv sinifikanti fuq l-industrija ta’ l-utent.
            
         
               (178)
            
            
               Għar-raġunijiet kollha ta’ hawn fuq, jista’ jiġi konkluż li, fil-każ ta’ impożizzjoni ta’ miżuri, l-utenti tal-prodott konċernat ma jiddependux esklussivament fuq l-industrija Komunitarja, li f’ħafna ċirkostanzi il-prezz tax-xiri ta’ l-utenti ma jkunx direttament affettwat mill-impożizzjoni ta’ xi miżura, jew ikun affettwat b’mod moderat biss, u li m' hemm l-ebda nuqqas fil-forniment ta’ GOES globalment fil-futur fis-suq Komunitarju.
            
         3.   Interess ta’ importaturi mhux relatati
   
               (179)
            
            
               Importatur mhux relatat wieħed biss ikkoopera fl-investigazzjoni u oppona l-impożizzjoni tal-miżuri fuq il-bażi li l-miżuri għandhom allegatament itemmu l-operazzjonijiet kummerċjali tagħhom fir-rigward tal-prodott konċernat. Minħabba l-fatt li din il-kumpannija importat GOES esklussivament minn wieħed mill-pajjiżi konċernati, jista’ jkun mistenni li din tkun direttament affettwata mill-impożizzjoni tal-miżuri. Dan l-importatur għandu minkejja dan, xorta waħda jkollu l-possibbiltà li jimporta mingħand fornituri oħrajn mhux soġġetti għal miżuri. Barra minn hekk, jidher li madwar 75 % tal-bejgħ ta’ dan l-importatur m’huwiex relatat mal-prodott konċernat. Wara li jiġu kkunsidrati dawk l-elementi, huwa meqjus li l-impatt negattiv ta’ l-impożizzjoni tal-miżuri għandu jkun mistenni li jibqa’ relattivament limitat. Fid-dawl tal-fatt li l-ebda importatur ieħor ma sostna xi effett negattiv ieħor li jirriżulta mill-impożizzjoni possibbli ta’ miżuri, jista’ jiġi konkluż li l-importaturi in ġenerali mhux ser ikunu affettwati b’mod sinifikanti.
            
         
               (180)
            
            
               Għandu jiġi nnotat li l-livell baxx ta’ kooperazzjoni ta’ l-importaturi huwa spejgat bil-fatt li l-utenti l-aktar jimportaw il-GOES huma nnifishom, u għalhekk qegħda ssir ukoll referenza għall-konklużjonijiet ta’ hawn fuq.
            
         4.   Konklużjoni dwar l-interess Komunitarju
   
               (181)
            
            
               L-effetti ta’ l-impożizzjoni ta’ miżuri huma mistennija jagħtu lill-industrija Komunitarja l-opportunità li tikseb volumi ta’ bejgħ profitabbli fis-suq Komunitarju u sehem tas-suq ogħla. Kien stabbilit li l-importazzjonijiet oġġett ta’ dumping ikkontribwixxeew ħafna għall-għeluq ta’ l-impjant ta’ kumpannija waħda li hija parti mill-industrija Komunitarja u, fid-dawl tas-sitwazzjoni li globalment marret għall-agħar ta’ l-industrija Komunitarja, hemm riskju li fin-nuqqas ta’ miżuri, produtturi Komunitarji oħrajn ikollhom jagħlqu xi linji ta’ produzzjoni jew anke il-faċilitajiet tal-produzzjoni kollha tagħhom u jagħtu s-sensja lil parti mill-forza tax-xogħol tagħhom. Filwaqt li huma mistennija li jirriżultaw xi effetti negattivi fil-forma ta’ żidiet fil-prezzijiet għall-utenti, huwa kkunsidrat li tali effett jibqa’ limitat. Għandu jiġi kkunsidrat ukoll li huwa wkoll fl-interess ta’ l-utenti li produtturi Komunitarji vijabbli u kompetittivi jibqgħu attivi fis-suq li m’għadux imfixkel minn prattiċi ta’ kummerċ inġusti.
            
         
               (182)
            
            
               Tabilħaqq, fid-dawl tas-sorsi limitati ta’ forniment madwar id-dinja, huwa wkoll fl-interess ta’ l-utenti Komunitarji li s-sorsi ta’ forniment fil-Komunità ma jiġux imdgħajfa ulterjorment bl-importazzjonijiet oġġett ta’ dumping li jistgħu jirriżultaw fi tnaqqis ulterjuri ta’ l-attività ta’ l-industrija Komunitarja, b’hekk iġġiegħel lill-utenti ta’ GOES bil-mod il-mod ikunu aktar dipendenti fuq il-materjal importat.
            
         H.   MIŻURI DEFINITIIVI ANTI-DUMPING
   
               (183)
            
            
               Fid-dawl tal-konklużjoniiet milħuqin fir-rigward tad-dumping, id-dannu li jirriżulta u l-interess Komunitarju, għandhom jiġu imposti miżuri fuq l-importazzjonijiet tal-prodott konċernat mill-Istati Uniti u r-Russja.
            
         1.   Livell ta’ eliminazzjoni tad-danni
   
               (184)
            
            
               Il-livell ta’ miżuri anti-dumping definittivi għandu jkun biżżejjed biex jiġu eliminati d-danni għall-industrija Komunitarja kkawżata mill-importazzjonijiet oġġett ta’ dumping, mingħajr ma jinqabżu l-marġni oġġett ta’ dumping li nstabu. Meta jiġi kkalkolat l-ammont ta’ dazju meħtieġ biex jitneħħew l-effetti tad-dumping dannuż, kien ikkunsidrat li kwalunkwe miżura għandha tippermetti lill-industrija Komunitarja biex tkopri l-ispejjeż tagħha u tikseb profitt qabel it-taxxa li jkun jista’ jinkiseb b’mod raġonevoli taħt kondizzjonijiet ta’ kompetizzjoni normali, jiġifieri, fin-nuqqas ta’ l-importazzjonijiet oġġett ta’ dumping.
            
         
               (185)
            
            
               Fuq bażi ta’ din l-informazzjoni disponibbli, instab preliminarjament li marġni ta’ profitt ta’ 5 % ta’ fatturat, li l-industrija Komunitarja kisbet fl-2001, jista’ jiġi kkunsidrat bħala livell xieraq li l-industrija Komunitarja tista’ tkun mistennija li tikseb fin-nuqqas ta’ dumping dannuż. Għandu jiġi nnotat li dan il-livell ta’ profitt intuża wkoll biex jiġu stabbiliti l-miżuri attwalment fis-seħħ dwar GOES wiesgħin aktar minn 500 mm. Iż-żieda meħtieġa fil-prezz ġiet imbagħad stabbilita fuq bażi ta’ paragun, fl-istess livell kummerċjali, tal-prezz medju importat peżat, kif stabbilit għall-kalkolazzjonijiet ta’ tnaqqis żejjed ta’ prezzijiet, bil-prezz tal-prodotti mhux dannużi mibjugħin mill-industrija Komunitarja fis-suq Komunitarju. Il-prezz mhux dannuż inkiseb bl-aġġustament tal-prezzijiet ta’ bejgħ ta’ kull kumpannija parti mill-industrija Komunitarja sa punt ta' bilanċ (break-even point) u billi jiġi miżjud il-marġni ta’ qligħ imsemmi hawn fuq. Kull differenza li tirriżulta minn dan il-paragun imbagħad ġiet espressa bħala perċentwali tal-valur totali ta’ importazzjonijiet CIF.
            
         2.   Dazji definittivi
   
               (186)
            
            
               Fid-dawl ta’ dan kollu, u skond l-Artikolu 9(4) tar-Regolament bażiku, huwa kkunsidrat li miżuri definittivi anti-dumping għandhom jiġu imposti fir-rigward ta’ l-importazzjonijiet li joriġinaw mir-Russja u l-Istati Uniti fl-aktar livell baxx ta’ dumping u ta’ marġni ta’ danni, skond ir-regola ta’ dazju l-aktar baxx.
            
         
               (187)
            
            
               Fuq bażi ta’ dan ta’ hawn fuq, id-dazji definittivi proposti huma kif ġej:
               
                           Pajjiż
                        
                        
                           Kumpannija
                        
                        
                           Dazju anti-dumping
                           
                        
                     
                           L-Istati Uniti ta’ l-Amerika
                        
                        
                           AK Steel Corporation
                        
                        
                           31,5  %
                        
                     
                            
                        
                        
                           All other companies
                        
                        
                           37,8  %
                        
                     
                           Ir-Russja
                        
                        
                           Novolipetsk Iron & Steel Corporation (NLMK)
                        
                        
                           11,5  %
                        
                     
                            
                        
                        
                           Viz Stal
                        
                        
                           0 %
                        
                     
                            
                        
                        
                           Il-kumpanniji l-oħrajn kollha
                        
                        
                           11,5  %
                        
                     
         
               (188)
            
            
               Ir-rati ta’ dazji anti-dumping ta’ kumpannija individwali speċifikati f’dan ir-Regolament kienu stabbiliti fuq bażi tal-kisbiet ta’ l-investigazzjoni preżenti. Huma għalhekk jirriflettu s-sitwazzjoni li nstabet matul dik l-investigazzjoni fir-rigward ta’ dawn il-kumpanniji. Dawn ir-rati ta’ dazji (kif kuntrarju għad-dazju madwar il-pajjiż applikabbli għall-“kumpanniji l-oħrajn kollha”) huma għalhekk esklussivament applikabbli għal importazzjonijiet ta’ prodotti li joriġinaw fil-pajjiżi konċernati u ffabbrikati mill-kumpanniji u għalhekk minn entitajiet legali speċifiċi msemmijin fil-parti operattiva ta’ dan ir-Regolament. Prodotti importati magħmulin minn kwalunkwe kumpannija oħra mhux imsemmija speċifikament fil-parti operattiva ta’ dan ir-Regolament bl-isem u l-indirizz tagħha, inkluż l-entitajiet relatati ma’ dawk imsemmijin speċifikament, ma jistgħux jibbenefikaw minn dawn ir-rati u għandhom ikunu soġġetti għal rata ta’ dazju applikabbli għall-“kumpanniji l-oħrajn kollha”.
            
         
               (189)
            
            
               Kwalunkwe allegazzjoni li titlob l-applikazzjoni ta’ dawn ir-rati ta’ dazju anti-dumping ta’ kumpannija individwali (eż. wara bidla fl-isem ta’ l-entità jew wara t-twaqqif ta’ produzzjoni ġdida jew entitajiet ta’ bejgħ) għandha tiġi indirizzata lill-Kummissjoni immedjatament bl-informazzjoni rilevanti kollha, b’mod partikolari kwalunkwe modifika fl-attivitajiet tal-kumpannija marbuta mal-produzzjoni, il-bejgħ domestiku u ta’ esportazzjoni assoċjati ma’, per eżempju, dik il-bidla fl-isem jew dik il-bidla fl-entitajiet ta’ produzzjoni u ta’ bejgħ. Jekk xieraq, ir-Regolament jiġi emendat kif meħtieġ billi tiġi aġġornata l-lista ta’ kumpanniji li jibbenefikaw mir-rati ta’ dazji individwali.
            
         3.   Impenji
   
               (190)
            
            
               Wieħed mill-produtturi esportaturi fl-Istati Uniti u ieħor fir-Russja offrew impenn għall- prezz skond l-Artikolu 8(1) tar-Regolament bażiku.
            
         
               (191)
            
            
               Il-Kummissjoni tikkunsidra li l-impenji offruti minn AK Steel Corporation u NMLK jistgħu jiġu aċċettati minħabba l-fatt li huma ser jeliminaw l-effett dannuż tad-dumping. Barra minn hekk, ir-rapporti regolari u dettaljati li l-kumpanniji wettqu biex jippreżentawhom lill-Kummissjoni ser jippermettu sorveljanza effettiv u l-istruttura tal-kumpanniji hija tali li l-Kummissjoni tikkunsidra li r-riskju li l-kumpanniji jevadu dan l-impenn jiġi minimizzat.
            
         
               (192)
            
            
               Sabiex jiġi żgurat ir-rispett effettiv u s-sorveljanza ta’ l-impenji, meta tiġi ppreżentata t-talba għal rilaxx għal ċirkolazzjoni b’xejn skond l-impenji, l-eżenzjoni mid-dazju hija fuq il-kundizzjoni li tiġi ppreżentata fattura kummerċjali li tinkludi l-informazzjoni elenkata fl-Anness, li hija meħtieġa għad-dwana biex tiżgura li l-vjaġġi bil-baħar jikkorrispondu mad-dokument kummerċjali fil-livell ta’ dettall meħtieġ. Fejn l-ebda tali fattura ma tiġi ppreżentata, jew meta hija ma tikkorrispondix mal-prodott ippreżentat lid-dwana, għandha titħallas ir-rata xierqa ta’ dazju anti-dumping.
            
         
               (193)
            
            
               F’tali każ ta’ ksur suspettat, ksur jew irtirar mill-impenn, jista’ jiġi impost dazju anti-dumping, skond l-Artikoli 8(9) u (10) tar-Regolament bażiku.
            
         I.   KONKLUŻJONI FIR-RIGWARD TA’ L-INVESTIGAZZJONI TA’ REVIŻJONI INTERIM RIGWARD IR-RUSSJA
   
               (194)
            
            
               Huwa mfakkar li, kif imsemmi fil-premessa (3) ta’ dan ir-Regolament, inbdiet reviżjoni interim li tippermetti li ssir kwalunkwe emenda jew revoka meħtieġa tal-miżuri anti-dumping definittivi imposti fuq importazzjonijiet ta’ GOES kbar mir-Russja. Dan seħħ minħabba l-fatt li dawk il-prodotti jaqgħu fi ħdan il-kamp ta’ applikazzjoni tal-prodotti soġġetti għal proċedimenti dwar l-importazzjonijiet fil-Komunità ta’ prodotti ta’ l-azzar silikon-elettriku orjentati skond il-vina u rrumblati ċatti li joriġinaw fl-Istati Uniti u r-Russja.
            
         
               (195)
            
            
               Fuq bażi tal-kisbiet u l-konklużjonijiet ta’ hawn fuq, l-investigazzjoni stabbilixxiet li l-miżuri għandhom ikunu imposti fuq GOES ta’ kull wisa’, kif deskritt fil-premessa (3), li joriġinaw inter alia fir-Russja. Huwa għalhekk ikkunsidrat li minħabba li dawk il-miżuri jkopru wkoll GOES kbar, l-impożizzjoni kontinwata ta’ dawk il-miżuri imposti mir-Regolament tal-Kunsill (KE) Nru 151/2003, m’humiex aktar xierqa u għandhom jiġu għaldaqstant revokati.
            
         ADOTTA DAN IR-REGOLAMENT:
   Artikolu 1
   1.   Dazju anti-dumping definittiv huwa b’dan impost fuq importazzjonijiet ta’ prodotti ta’ l-azzar silikon-elettriku orjentati skond il-vina u rrumblati ċatti li joriġinaw fl-Istati Uniti ta’ l-Amerika u r-Russja, li jaqgħu taħt il-kodiċi NM 7225 11 00 (prodotti b’wisa’ ta’ 600 mm jew aktar) u 7226 11 00 (prodotti b’wisa’ ta’ inqas minn 600 mm).
   2.   Ir-rata tad-dazju anti-dumping definittiv applikabbli, qabel id-dazju, għal prezz nett b’xejn fil-fruntiera Komunitarja tal-prodotti deskritti fil-paragrafu 1 u ffabbrikati mill-kumpanniji ta' hawn taħt għandha tkun kif ġej:
   
               Pajjiż
            
            
               Kumpannija
            
            
               Dazju Anti-dumping
               
            
            
               Kodiċi addizzjonaliTARIC
            
         
               L-Istati Uniti ta’ l-Amerika
            
            
               AK Steel Corporation — 703, Curtis Street, Middletown, Ohio
            
            
               31,5  %
            
            
               A669
            
         
                
            
            
               Il-kumpanniji l-oħrajn kollha
            
            
               37,8  %
            
            
               A999
            
         
               Ir-Russja
            
            
               Novolipetsk Iron & Steel Corporation (NLMK) — 2, Metallurgov sq., Lipetsk
            
            
               11,5  %
            
            
               A670
            
         
                
            
            
               Viz Stal — 28, Kirov Street, Ekaterinburg
            
            
               0 %
            
            
               A516
            
         
                
            
            
               Il-kumpanniji l-oħrajn kollha
            
            
               11,5  %
            
            
               A999
            
         3.   Sakemm mhux speċifikat mod ieħor, għandhom japplikaw id-dispożizzjonijiet fis-seħħ li jikkonċernaw id-dazji doganali.
   Artikolu 2
   1.   L-importazzjonijiet iddikjarati għal rilaxx f'ċirkolazzjoni libera għandhom ikunu eżentati mid-dazji anti-dumping imposti mill-Artikolu 1, kemm-il darba dawn jiġu ffabbrikati, trasportati bil-baħar u ffatturati mill-kumpanniji li l-Kummissjoni tkun aċċettat l-impenn tagħhom u li l-ismijiet tagħhom ikunu elenkati fid-Deċiżjoni tal-Kummissjoni rilevanti, kif emendata minn żmien għal żmien, u li jkunu ġew importati b’mod konformi mad-dispożizzjonijiet ta’ l-istess Deċiżjoni jew Regolament tal-Kummissjoni.
   2.   L-importazzjonijiet imsemmijin fil-paragrafu 1 għandhom ikunu eżentati mid-dazju anti-dumping bil-kondizzjoni li:
   
               (a)
            
            
               l-oġġetti ddikjarati u ppreżentati lid-dwana jikkorrispondu eżattament mal-prodott deskritt fl-Artikolu 1(1),
            
         
               (b)
            
            
               tiġi ppreżentata fattura kummerċjali li tinkludi ta’ l-inqas l-elementi elenkati fl-Anness lill-awtoritajiet doganali ta’ l-Istati Membri fuq presentazzjoni tad-dikjarazzjoni għar-rilaxx f'ċirkolazzjoni libera, u
            
         
               (ċ)
            
            
               l-oġġetti ddikjarati u ppreżentati lid-dwana jikkorrispondu preċiżament għad-deskrizzjoni fuq il-fattura kummerċjali.
            
         Artikolu 3
   Ir-Regolament tal-Kunsill (KE) Nru 151/2003 huwa b’dan revokat.
   Artikolu 4
   Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu f’Il-Ġurnal Uffiċjali ta’ l-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, 19 ta’ Awwissu 2005.
      
         
            Għall-Kunsill
         
         
            Il-President
         
         J. STRAW
      
   
   
      (1)  ĠU L 56, 6.3.1996, p. 1. Ir-Regolament kif emendat l-aħħar bir-Regolament (KE) Nru 461/2004 (ĠU L 77, 13.3.2004, p. 12).
   
      (2)  ĠU C 144, 28.5.2004, p. 2.
   
      (3)  ĠU L 25, 30.1.2003, p. 7. Ir-Regolament kif emendat l-aħħar bir-Regolament (KE) Nru 990/2004 (ĠU L 182, 19.5.2004, p. 5).
   
      (4)  ĠU L 183, 20.5.2004, p. 10.
   
      (5)  ĠU L 344, 20.11.2004, p. 21.
   
      (6)  Ir-Regolament tal-Kunsill (KE) Nru 2155/97 ĠU L 298, 1.11.1997, p. 1).
   
      (7)  ĠU L 25, 30.1.2003, p. 12, premessa (50).
   
      (8)  Il-każ Sinochem (T-161/94).
   
      ANNESS
      L-elementi li ġejjin għandhom ikunu indikati fil-Fattura Kummerċjali li takkompanja l-bejgħ tal-Kumpannija għall-Komunità ta’ oġġetti li huma soġġetti għall-Impenn:
      
                  1.
               
               
                  L-intestatura “FATTURA KUMMERĊJALI LI TAKKOMPANJA LILL-OĠĠETTI SOĠĠETTI GĦALL-IMPENN”
               
            
                  2.
               
               
                  L-isem tal-Kumpannija li toħroġ il-Fattura Kummerċjali
               
            
                  3.
               
               
                  In-numru tal-Fattura Kummerċjali
               
            
                  4.
               
               
                  Id-data tal-ħruġ tal-Fattura Kummerċjali
               
            
                  5.
               
               
                  Il-kodiċi addizzjonali TARIC li taħtu, l-oġġetti fuq il-fattura għandhom jiġu approvati mid-dwana fil-fruntiera Komunitarja (kif speċifikat fir-Regolament li jimponi d-dazju anti-dumping definittiv),
               
            
                  6.
               
               
                  Id-deskrizzjoni f’lingwa ċara u eżatta ta’ l-oġġetti u:
                  
                              —
                           
                           
                              in-numru tal-kodiċi tal-prodott (PCN),
                           
                        
                              —
                           
                           
                              l-ispeċifikazzjonijiet tekniċi tal-PCN kif deskritti fl-Anness I,
                           
                        
                              —
                           
                           
                              in-numru tal-kodiċi tal-prodott tal-kumpannija (CPC),
                           
                        
                              —
                           
                           
                              il-kodiċi NM,
                           
                        
                              —
                           
                           
                              il-kwantità (li għandha tingħata f’kg/tun)
                           
                        
            
                  7.
               
               
                  Id-deskrizzjoni tat-termini tal-bejgħ, inkluż:
                  
                              —
                           
                           
                              il-prezz għal kull unità (kg/tun)
                           
                        
                              —
                           
                           
                              it-termini applikabbli ta’ pagament,
                           
                        
                              —
                           
                           
                              it-termini applikabbli ta’ kunsinna,
                           
                        
                              —
                           
                           
                              l-iskontijiet u r-rimborsi totali.
                           
                        
            
                  8.
               
               
                  L-isem tal-Kumpannija li taġixxi bħala importatur li lilha tinħareġ il-fattura mill-Kumpannija.
               
            
                  9.
               
               
                  L-isem ta’ l-uffiċjal tal-Kumpannija li ħareġ il-Fattura Kummerċjali u d-dikjarazzjoni ffirmata li ġejja:
                  “Jien, s-sottoskritt, niċċertifika li l-bejgħ għall-esportazzjoni diretta lejn il-Komunità Ewropea ta’ l-oġġetti koperti b’din il-fattura qed isir fi ħdan il-kamp ta’ applikazzjoni u taħt it-termini ta’ l-Impenn offrut minn [KUMPANNIJA], u aċċettat mill-Kummissjoni Ewropea permezz tad-Deċiżjoni 2005/622/KE. Jien niddikjara li l-informazzjoni pprovduta fuq din il-fattura hija kompleta u korretta.”